Бекободда "террорчилар" йўқ қилинди\n20 октябр 2018, Тошкент вақти: 12:06\nБекободда ўтказилган ҳарбий машқлар сценарийсининг салбий қаҳрамонлари нега қўшни давлатдан излангани ҳақида маълумотлар берилмади.\nЎзбекистон ва Тожикистон ўртасида давлат чегараси ҳақидаги келишув қабул қилинганидан бир неча кун ўтгач, ўзбек-тожик чегараси яқинидаги Бекобод шаҳрида "қўшни республикадан ўтган террорчиларини зарарсизлантириш"га оид ҳарбий ўйинлар ўтказилди.\nҲафта бошида Тошкент вилояти Бекобод шаҳрида Ўзбекистон Миллий хавфсизлик хизмати, Ички ишлар вазирлиги ва Фавқулодда вазиятлар вазирлиги томонидан фуқаровий мудофаа машқлари ўтказилган.\nМаълум бўлишича, 5 кун давом этган тадбирнинг марказий воқеаси ўзбек-тожик чегараси яқинида жойлашган Бекобод метталургия комбинатида аксилтеррор машқнинг ўтказилиши бўлган.\nБекобод метталургия комбинати ёки “Ўзметкомбинат”да ўтказилган машқнинг сценарийсига кўра, қўшни давлатдан Ўзбекистон ҳудудига ўтган террорчиларнинг катта гуруҳи комбинат ва унинг ишчиларини гаровга олиб, йирик террор хуружини амалга оширишни ният қилади.\nШундан кейин Ўзбекистон Миллий хавфсизлик хизмати, Ички ишлар вазирлиги ва Фавқулодда вазиятлар вазирлигининг қўшма амалиёти туфайли уларнинг ниятлари амалга ошмай қолади.\n“Ўзметкомбинат” ходимларидан бири Озодлик радиоси билан суҳбатда, машқлар муваффақиятли ўтганини гапириб берди.\n- Ўтди¸ яхши ўтди. Мақсад террористларни ушлаш эди. Бутун тиббий хизмат кўрсатиш ходимлари ҳам машқ ўтказди.\nОзодлик: Неча кун давом этди бу машқлар?\n- Тўрт-беш кун давом этди¸- дейди “Ўзметкомбинат” ходими.\nТеррорчилар хуружини бартараф этишга доир машқлар ўтказилгани ҳақида маҳаллий телевидениеда репортаж ҳам кўрсатилди.\nБекободлик Ойша хола гапиради:\n- Ҳа¸ бўлди. Буни телевизорда ҳам кўрсатди-ку.\nОзодлик: Шаҳарда нималар бўлди? Бу ҳақда одамлар нима дейишаяпти?\n- Йўқ¸ яхши бўлди, лекин. Ҳаммамиз борган эдик. Яхши бўлди. Аскарларнинг чиқиши бўлди. ўша ерда ҳокимлар¸ хотин-қизлар қўмитасининг раислари, ҳаммаси бор эди¸- дейди Ойша хола.\nМаълум бўлишича, телевизион репортажларда куч ишлатар идораларнинг махсус гуруҳлари кўп сонли ҳарбий машиналарда комбинатни қуршаб олгани ва бир неча соатлик амалиётдан кейин фараз қилинаётган террорчиларнинг бир қисмини йўқ қилиб, қолганини қўлга олганига оид тасвирларни кўриш мумкин бўлган.\nМашқлар сценарийсига кўра, қўшни давлатдан келган террорчилар қўлидан гаровга олинган комбинат ишчиларининг барчаси эсон-омон қутқариб олинди.\nБир неча кунлик тадбир машқ бўлса-да, реал воқеликка яқин шароитларда ўтказилганини гапириб берди бекободлик Жўравой исмли суҳбатдошимиз.\n- БТРлари ҳам бўлган. Кичкина йўлларни ëпиб¸ ҳеч кимни ўтказмасдан шу билан кетди-да. Мен ўзим бориб кўрганим йўқ. Шу ўтиб кетаëтганда кўзим тушди. Хуллас, ўша куни бутун Бекобод аҳли фараз қилинган террорчилар хуружининг реал оқибатларини бошдан кечирди,- дейди Жўравой ака.\nМашқлар ҳақида www.uznews.net интернет нашрига гапириб берган "Ўзметкомбинат" ходимларидан бири, ўша куни шаҳарда йўллар тўсилгани, бозорлар ёпилгани ва телефон алоқаси узилганини ҳикоя қилиб берган. Унинг айтишича, тадбирдан бехабар бекободликлар орасида ҳақиқатан Тожикистондан террорчилар ҳужум қилди, деган саросима ҳам пайдо бўлган.\nЎзбекистон Миллий хавфсизлик хизмати машқлар сценарийси учун салбий қаҳрамонлар сифатида нега айнан “тожикистонлик террорчилар” танлаб олинганини изоҳлагани йўқ.\nЛекин ўзбек-тожик чегараси яқинида ҳарбий ўйинлар Ўзбекистон ва Тожикистон ўртасида давлат чегарасига оид келишув қабул қилинганидан бир неча кун ўтиб ўтказилганини қайд этиш лозим.\nШунингдек, мустақиллик йилларида қўшни давлат билан Бекобод метталургия комбинатига оид келишмовчиликлар ҳам вужудга келган. Комбинат Тожикистон чегарасига бевосита туташган. Шунинг учун ҳам тўқсонинчи йиллар бошларида собиқ иттифоқнинг икки респубилкаси ўртасида чегара тортилгач, Бекобод метталургия комбинатига тегишли бир неча объект Тожикистон томонига ўтиб кетган.\nБундан ташқари, Ўзбекистон-Тожикистон чегарасида фуқаролар ва чегарачилар иштирокидаги можаролар ҳам тез-тез учраб туради.\nИкки давлат ўртасидаги чегара қарийб 1200 километрга чўзилади ва унинг маълум қисми ҳамон демаркация қилинмаган. Мана шу сабабли Ўзбекистон чегара ҳудудларни миналаштирган ва шу пайтгача бу миналар портлаши оқибатида юздан ортиқ одам қурбон бўлган.


От спортининг нуфузли мусобақаси якунланди - Халқ сўзи\n14:21 30 Апрель 2018 Спорт\nЎзбекистон Республикаси Жисмоний тарбия ва спорт вазирлигининг 2018 йилги оммавий спорт тадбирлари тақвим режаси, Халқаро от спорти федерацияси таклифи ҳамда Ўзбекистон йилқичилик ва от спорти федерацияси ташаббуси билан билан ташкил этилган мазкур мусобақада Россия, Қозоғистон, Қирғизистон, Туркманистон, Эрон, Литва каби хорижий давлатлар спортчилари ва мутахассислари иштирок этдилар.\nТадбирнинг биринчи кунида спортчилар биринчи айланишда баландлиги 1 метру 30 см бўлган тўсиқлардан, иккинчи айланишда 1 метру 35 см бўлган баландликдан от сакратиш бўйича беллашдилар. Спортчилар иккинчи куни Миллатлараро кубок доирасида икки гит (босқич)ли мусобақалар бўйича дастлабки айланишда 1 метру 35 см, иккинчи айланишда 1 метру 45 см баландликни забт этишга ҳаракат қилишди. Учинчи куни Жаҳон кубоги ва Гран При баҳслари доирасида баландлиги 1 метру 40 см. дан 1 метру 60 см. гача бўлган тўсиқлардан ошиб ўтишди.\nШу куннинг ўзида Ўзбекистон йилқичилик ва от спорти федерацияси Президенти Кубоги баҳслари ҳам бўлиб, унда спортчилар 1 метру 30 см бўлган баландликни забт этишди.\nҚайд этиш керак, мазкур мусобақада мамалкатимиз шарафини 25 нафар спортчи арғумоқ ва 15 нафар чавандоз ҳимоя қилишди. Уларнинг орасида халқаро мусобақаларда юртимиз шаънини муносиб ҳимоя қилиб келаётган Умид Комилов, Нуржон Туёқбоев, Ғайрат Назаров, Аъзам Толиббоев, Хуршид Олимжонов каби тажрибали чавандозлар бор.\nМусобақаларида спортчиларимиз яхши тайёргарлик ва юқори маҳоратга эга эканликларини амалда намоён этдилар. Миллатлараро кубок баҳсларида Ўзбекистон жамоаси ғолибликни қўлга киритгани бунинг яққол тасдиғидир.\nБиринчи гид давомида спортчиларимиз катта бўлмаган жарима очколари билан олдинга чиқиб олишди. Иккинчи гид вақтида эса барча спортчилар чиқишлари тугашидан аввал ғалаба кимга насиб этиши аниқ бўлиб қолди.\nМиллатлараро кубок натижалари қуйидагича:\n1-ўрин — Ўзбекистон жамоаси — 8 жарима очкоси\n2-ўрин — Қирғизистон жамоаси — 12 жарима очкоси\n3-ўрин — Қозоғистон жамоаси — 36 жарима очкоси\n130 сантиметр баландликка от сакратиш бўйича мусобақалар натижалари:\n1-ўрин — Камил Сабитов — Quintendro — Қирғизистон\n2-ўрин — Александр Тишков — Lord Loksli — Қозоғистон\n3-ўрин — Владимир Шмелев — First Choice — Ўзбекистон\n130-135 сантиметр баландликка от сакратиш бўйича мусобақалар натижалари:\n1-ўрин — Камил Сабитов — Carmen — Қирғизистон\n2-ўрин — Нуржан Туякбаев — King Cornet L — Ўзбекистон\n3-ўрин — Оқил Собиржонов — Giatris — Ўзбекистон\nМаксимал баллар бўйича конкур натижалари, энг юқори баландлик — 145 сантиметр:\n2-ўрин — Аъзам Талиббаев — Camita — Ўзбекистон\n3-ўрин — Ринат Галимов — Lady-sunshine — Қирғизистон\nКонкур бўйича Жаҳон кубогининг Марказий Осиё лигаси I босқичи Гран-при мусобақалари натижалари:\n1-ўрин — Камил Сабитов - Quintendro - Қирғизистон, 0 жарима бали\n2-ўрин — Камил Сабитов - Carmen - Қирғизистон, 7 жарима бали\n3-ўрин — Оқил Собиржонов - Demilion - Ўзбекистон, 15 жарима бали\nШунингдек, “Ўзбекистон йилқичилик ва от спорти федерацияси Президенти Кубоги” мусобақалари бўлиб ўтди. Бу турнирда қуйидаги спортчилар юксак тайёргарлик ва маҳоратлари билан ажралиб туришди:\n1-ўрин — Абдушукур Собиржонов — Samira — Ўзбекистон\n2-ўрин — Садир Мамытов — Charivari — Қирғизистон\nҒолиб ва совриндорлар тантанали равишда тақдирландилар.


Ўзбекистонда шахсларни чет элда ишга жойлаштирувчи...\n17.10.2018 16:34 0 3297\nЎзбекистон Республикаси Хусусий бандлик агентликлари тўғрисидаги Қонун Президент томонидан имзоланди. Бу ҳақда Адлия вазирлигининг «Ҳуқуқий ахборот» канали хабар берди.\nҚонунга кўра фуқароларни чет элда ишга жойлаштириш бўйича фаолият билан эндиликда, Ташқи меҳнат миграцияси агентлиги билан бир қаторда хусусий бандлик агентликлари ҳам шуғулланиши мумкин.\nҚонунда иш қидираётган шахсларни чет элда ишга жойлаштириш бўйича хусусий бандлик агентликлари фаолиятини тартибга солувчи нормалар келтирилган.\nХусусан, хусусий бандлик агентликлари иш қидираётган шахсларга иш танлаш ва ишга жойлашиш бўйича, иш берувчиларга кадрлар танлаш бўйича, шунингдек ишга жойлаштириш соҳасида ахборот ва маслаҳат хизматларини кўрсатади.\nБунда чет элда иш билан таъминлаш бўйича фаолият Бандлик ва меҳнат муносабатлари вазирлиги томонидан бериладиган лицензия асосида амалга оширилади.\nХусусий бандлик агентликлари хорижда ишга жойлаштириш бўйича хизматлар кўрсатиш учун эллик минг АҚШ доллари миқдоридаги маблағларни Хорижда меҳнат фаолиятини амалга оширувчи фуқароларни қўллаб-қувватлаш ҳамда уларнинг ҳуқуқ ва манфаатларини ҳимоя қилиш жамғармасида захира қилиб қўяди.\nМазкур маблағлар лицензия тугатилган ёки бекор қилинган тақдирда қайтариб берилади.\nХусусий бандлик агентликлари чет эл\nЖамият 02/03, 09:24\n«Кореяга ишга жўнатувчилар». 10 нафар шахсга нисбатан қамоққа олиш ва бошқа эҳтиёт чоралари қўлланилди\nҚонунга ўзгартириш киритилмоқда. Хусусий бандлик агентликларига янги мажбуриятлар юкланмоқда


iOS платформаси услубида ишланган ва автомобилларга мўлжалланган Apple CarPlay тизими ўтган йили iOS 9 тақдимотида эълон қилинган эди. Бироқ шу пайтгача ушбу тизим бирорта автомобилга ўрнатилмади. Бундан икки кун олдин намойиш этилган BMW 2017 5 Series автомобили симсиз Apple CarPlay тизими ўрнатилган илк автомобиль номини олди. Бундан буён мазкур тизим ўрнатилган автомобилларда Apple қурилмаларини платформага USB орқали улаш талаб этилмайди. Иккала тизим автоматик тарзда ўзаро симсиз интеграциялашади.\nCarzone сайтининг ёзишича, Германиянинг BMW концерни биринчи бўлиб симсиз Apple CarPlay тизимини ўзининг янги сериядаги автомобилларига қўллашни бошлаган. Мазкур тизим орқали ҳайдовчилар турли медиа функцияларини бошқаришлари мумкин бўлади.\nҲозирча Apple CarPlay тизимининг автомобилларда бу қадар кеч пайдо бўлиши юзасидан тушунтириш берилмаган. Тизим BMW 2017 5 Series туркумидаги барча автомобилларга татбиқ этилиши маълум қилинган.\nТеглар: ва сериядаги сайтининг ўзининг CarPlay тарзда\n23:23 Янги Honda CR-Vга турболашган мотор ўрнатилди


Мусулмон бола кандай бўлади? – Islom Nuri\n12. Яхши бола бировнинг хакидан эхтиёт бўлади. Хеч кимнинг нарсасини сўрамасдан олмайди. Бошканинг молини берухсат олиш – харом. Ўзининг нарсаси оз бўлса хам яхши бола шунга каноат килади. Одамлардан нарса сўрамасликка харакат килади.\nМана, азиз болажонлар, шу билан китобчамиз нихоясига етди. Сизларнинг\nхаммангизга бахт-саодат ёр бўлсин. Илмига амал киладиган яхши инсонлар бўлиб\nетишинглар. Бу дунёда бахтли хаёт кечириб, Охиратда жаннатга кириш сизларга хам\nбизга хам насиб бўлсин.


Гулни узманг, нафратга йўлиқасиз\n"IBIS" меҳмонхонасининг 31 қаватидамиз. Бу ерда махсус балкон ташкил қилинган. Шаҳарни юқоридан томоша қилиш кишида ажойиб кайфият уйғотиши табиий. Айниқса, "яшил шаҳар"ларда. Куала-Лумпур эса бу талабга тўла жавоб беради.\nМамлакат яриморолда жойлашгани, ҳар томондан денгиз билан ўралгани, тропик ўрмонлари, вақти-вақти билан ёғиб турадиган муссон ёмғири табиатнинг бир бўлаги эканингизни эслатиб туради. Одамлар ҳам ўзларини экологияга масъул ҳисоблайдилар.\nАввало, малайялар ўсимлик ва дарахтларни жуда қадрлашади. Эллик қаватли бинонинг томида дарахт ўсиб турганига кўзингиз тушса, ҳайратланманг. Ҳатто ташқи деворлари ердан учигача ўсимлик билан қопланган осмонўпар иморатлар бор. Марказий кўчаларда мевали ва манзарали дарахтларга тез-тез дуч келасиз. Аммо гулларни узиб олсангиз... жавобгарликка тортишмаса-да, нафратга йўлиқишингиз аниқ.\nЭкологик маданият ҳам шунга монанд. Ишлаб чиқаришда елим пакет ва пластмассадан мумкин қадар камроқ фойдаланилади. Қаттиқроқ картондан ишланган ручкалар, метал конструкцияли бекатлар бунга мисол. Дарвоқе, яқинда елим халталардан фойдаланиш Ўзбекистонда ҳам чекланди. Малайзияда эса жараён аввалроқ бошланган. Қоғоз халталар фаол истеъмолда.\nТабиатга муҳаббат Куала-Лумпурда транспорт тизимига ҳам ўз таъсирини кўрсатган.\nДастлабки кунлардаёқ йўлкира ҳақининг сезиларли қимматлиги эътиборимизни тортди. Айтайлик, такси билан 10 километр масофага борсангиз, 40-50 минг сўм атрофида ҳақ олишади. Нисбатан арзонроқ бўлган электропоезд (ер усти метроси) ёки автобусдан фойдаланишингиз ҳам мумкин. Аммо уларни ҳам қулай нархда, деб бўлмайди. Транспорт ҳақининг бунчалик қимматлигига ягона сабаб экология солиғи билан боғлиқ. Шаҳардан ташқарига чиқиш йўлларини эса пуллик шосселар ташкил қилади.\nМамлакатнинг туризм қиёфаси учун курашаётган Малайзия халқи бунга ҳам чора топган. Арзимас ҳақ эвазига скутер ёки электромобиль ижараси йўлга қўйилган. Светофорнинг қизил чироғи ёнганда чорраҳа электрга мослашган скутерлар билан тўлиб кетиши шундан.\nПиёдалар учун худди биздагидек махсус светофорлар мавжуд. Аммо у пиёдага "бўйсунади". Бунинг учун устунга ўрнатилган тугмани босасиз. Қарабсизки, йўл очиқ. Бу ҳам табиатни асраш мақсадида қўлланган тадбир, десак ишонаверинг. Гап шундаки, автомобиль двигатели тўхтаб турган ҳолда ишласа, нисбатан кўпроқ заҳарли газ ишлаб чиқараркан. Пиёдалар ўтиш йўли эса ҳар доим ҳам гавжум бўлмаслиги кундек равшан. Пиёда бор-йўқлигидан қатъий назар, навбати билан ёниб-ўчадиган тизим автомобилларни бемақсад тўхтаб туришига сабаб бўлади. Бу ўз навбатида табиатга ортиқча газ чиқарилишини англатади.\n"Ақлли светофор" бунга ҳожат қолдирмайди. Пиёда келиб, тугмани босгандагина йўлни ёпади. Шу тадбир сабаб Куала-Лумпурда тирбандлик ҳам деярли кузатилмайди. Аммо бир неча кесишмали чорраҳаларда бу тадбир иш бермайди. Автомобиллар бир-бирига йўл бериши зарурлиги сабаб автоматлашган ёниб-ўчиш тизими қўлланади.\nШаҳар остида шаҳарча\nПетронас эгизак миноралари шаҳарнинг асосий туризм маркази эмас. Аслида бу қўшалоқ бино турар жой, офис ҳамда савдо дўконларидан иборат мажмуа, холос. Ташқи салобатини демаса, ичкарисидан ҳеч қандай диққатга сазовор нарса тополмайсиз. Шундай бўлса-да, мамлакатнинг ўзига хос ташриф қоғозига айланган.\nПетронасда бизни хайратлантира олган ягона жиҳат унинг тубидаги дўконлар бўлди.\nТасаввур қилинг, эсдалик совғалари сотиладиган улкан савдо марказига кирдингиз. Бу ерга ҳар куни юз минглаб сайёҳ ташриф буюради. Мос равишда миллиардлаб сувенир совғалари сотилади. Дўконлар бир-бирига туташиб кетган. Узун йўлакдан ўтиб, сайҳонликка чиқчангиз... метро ўтиб бораётганини кўрасиз! Ҳа, марказнинг ичида. Ундан ҳам ўтамиз. Яна дўконлар, умумий овқатланиш шохобчалари. Ва ниҳоят, йўлнинг адоғи кўринади. Дуч келган биринчи эшикдан ташқарига чиқиб, кутилмаган ҳолга гувоҳ бўласиз. Петронас миноралари анча олисда. Сиз шаҳарнинг бошқа четига келиб қолгансиз. Савдо марказлари райони (КЛСС – киелсиси, деб ҳам юритишади) икки қаватли қурилган. Бу ер остида ҳам шаҳарча бор, дегани.\nЭгизак миноралардан ҳайратланарли бошқа ҳеч нарса тополмайсиз.\nватан ишончли жойда\nАгар шаҳарнинг чинакам диққатга сазовор нуқтасини истасангиз, муқарнас томон юринг. Осмонўпар иморатлар бўлмаганда ушбу минора бутун шаҳардан кўриниб туриши муқаррар эди.\nМуқарнас деганда пастдан юқорига қараб торайиб борувчи узун минора ва унинг устидаги кенг қалпоқча тушуниларкан. Тасаввур қилиш учун Бухородаги Минораи калонни кўз олдингизга келтиринг.\nКуала-Лумпур минораси ҳашаматли муқарнас билан шуҳрат қозонган. Шаҳарнинг энг диққатга сазовор маскани, деб атаганимиз бежиз эмас. Минора атрофида хушманзара ҳиёбон, турли кўнгилочар ўйингоҳлар, кичик океанарий ва ҳайвонот боғи жойлашган. Ҳудуд юз гектарга яқин. Ҳеч қандай тўлов қилмай шунчаки, хиёбонни айланиб кетишингиз ҳам мумкин.\nКуала-Лумпур минорасига етиб келганимизда кун тушга яқинлашган эди.\nМалайзияда сайёҳлик хизматларининг аксарияти гуруҳланган. Масалан, Самарқандга ташриф буюрган хорижлик Регистон, Шоҳи Зинда, расадхона каби обидаларимиз учун алоҳида-алоҳида чипта олишга мажбур бўлади. Бу ортиқча вақт, оворагарчиликка сабаб бўлиши аниқ. Малайзияда эса сал бошқачароқ.\nМинорага кўтарилишда банк терминалларига ўхшаш қурилма ўрнатилган экан. Неча кишилик гуруҳда қайси хизматлардан фойдаланмоқчи эканингиз ва томоша қилмоқчи бўлган обидаларингизни белгилайсиз. Ойнада умумий нарх ҳисоби ҳақида маълумот акс этади. Тўловни банкоматнинг ўзи қабул қилиб, чек тақдим этади. Ўша чиптани ўзингиз қайд этган хизмат шохобчалари ёки обидаларга киришда сканердан ўтказиб кетаверасиз. Эшиклар очилиб бораверади.\nХуллас, муқарнасга кўтарилдик. Минора икки қисмдан иборат экан. Энг юқори қават 421 метр баландликда жойлашган. Бутун шаҳар кафтдек кўриниб туради. Иккинчи қисм эса бироз қуйироқда. Ойнаванд. Бу қаватнинг ўзига хослиги кузатиш биноклларининг ўрнатилганидир. Нигоҳингиз билан уфқнинг энг четига қадар назар ташлашингиз мумкин.\nКўринишидан европалик сайёҳ биноклдан қараб туриб, хизматчидан ҳазил аралаш сўради:\n– Мен ўз юртимни кўрмоқчиман. Брюссел қайси томонда?\nМезбон унинг чап кўксига ишора қилганча жавоб қилди:\n– Ўйлайманки, ишончли жойда турибди.


Осиё кубоги-2019 олдинги чемпионатлардан нимаси билан фарқ қилади?\n16 ноябрь, 2018, 20:00\nТеглар:Эктор Купер | Ўзбекистон | Осиё Кубоги\nЯна 50 кундан сўнг барчамиз орзуқиб кутган Осиё кубоги турнирига старт берилади.\nУнда Эктор Купер бошқарувидаги Ўзбекистон миллий терма жамоаси ҳам иштирок этади. Вакилларимиз гуруҳ босқичида Япония, Уммон ва Туркманистон терма жамоаларига қарши баҳс олиб боради.\nХўш, бу йилги Осиё кубоги қандай ўтади? Унинг олдингиларидан афзалликлари нимада? Қуйида айнан шу хусусда фикр юритамиз.\n17 бор ўтказиладиган қитъа биринчилигининг олдингиларидан фарқи шундаки, мусобақада иштирок этувчи жамоалар сони 16 тадан 24 тага кўпайтирилганидадир. Айнан шу сабаб Қирғизистон, Филиппин ва Яман каби терма жамоалар ҳам мазкур нуфузли мусобақада иштирок этадиган бўлди.\nҲиндистон ва Сурия термалари 4 йиллик танаффусдан сўнг яна Осиё кубогига қайтишди. Таиланд ва Вьетнам терма жамоалари сўнгги бор ўз уйларида ўтган биринчилик (2007 йил)да иштирок этишган эди ва БАА майдонларида ўтадиган турнирда иштирок этиш бахти уларга насиб этди. Шунингдек, яна бир қўшнимиз ва гуруҳдаги рақибимиз – Туркманистон терма жамоаси ҳам 2004 йилдан буён илк бор Осиё кубогида иштирок этади.\nИштирокчиларни минтақалар кесимида кўриб чиқадиган бўлсак, Ғарбий Осиёдан 11 та жамоа БААдаги турнирда иштирок этишини кўрамиз. Булар БАА, Баҳрайн, Сурия, Фаластин, Иордания, Ироқ, Яман, Саудия Арабистони, Қатар, Ливан ва Уммон термаларидир.\nЖамоалар сони 24 та бўлганидан сўнг, мусобақа форматида ҳам ўзгариш бўлди. Эндиликда плей-офф босқичига фақат гуруҳ ғолиблари ёки 2-ўрин эгалари эмас, балки, 6 гуруҳ орасида энг яхши натижани қайд этган 4 та жамоа ҳам турнирдаги юришини давом эттириши мумкин бўлади.\nОсиё кубоги-2019 нинг мукофот жамғармаси 14 млн 800 минг АҚШ долларини ташкил этади. Шу сумманинг 5 млни ғолиб жамоага берилади. Финалчи эса ўз ғазнасини 3 млн АҚШ долларига тўлдириб олади. Ярим финалчилар 1 млндан, мусобақанинг барча иштирокчилар эса 200 минг АҚШ доллари миқдоридаги пул маблағларига эга бўлишади.\nУчрашувлар БААнинг 4 шаҳридаги саккиз стадионда бўлиб ўтади. Булар “Зайид Спортс Стэдиум” (Абу-Даби, сиғими 43 минг), “Муҳаммад бин Зайид” (Абу-Даби, 42 минг), “Ал Наҳён” (Абу-Даби, 12 минг), “Мактум бин Рашид ал Мактум” (Дубай, 12 минг), “Ал Мактум” (Дубай, 12 минг), “Ҳазза Бин Заед” (Ал-Айн, 26 минг), “Шайҳ Халифа Интернейшнал”(Ал-Айн, 16 минг), “Шаржа” (Шаржа, 11 минг).\nОчилиш ва финал учрашувлари Абу-Дабидаги “Зайид Спортс стэдиум”даб ўлиб ўтиши режалаштирилган.\nОсиё кубоги-2019 учун Япониянинг “Молтен” компанияси маҳсус тўп ишлаб чиққан. Унинг номи - "Molten Asentec". Қайд этиш жоиз, мазкур корпорация бу мавсумдан бошлаб Европа лигаси учун ҳам тўплар ишлаб чиқармоқда.\nОсиё кубогидаги энг катта янгилик бу видеоассистент тизими яъни VAR'дан фойдаланиш бўлади. Фақат мазкур тизим чорак финал баҳсларидан бошлаб қўлланилади. Гуруҳ босқичи ва 1/8 финал ўйинлари бундан мустасно.\nОсиё кубогининг тимсоли сифатида болакай Мансур ва БАА гербида акс этган бургут танлаб олинган. Бургутнинг номи Жарраҳ саналади.\nТерма жамоамизнинг Уммондан Фаластингача босиб ўтган йўли\nКупер бошчилигидаги Ўзбекистоннинг барча ўйинлари


ЎзА - Шароф Рашидов – халқимизнинг оташқалб фарзанди\nШароф Рашидов – халқимизнинг оташқалб фарзанди\n08.11.2017 17:23 Чоп этиш версияси\nПойтахтимиздаги Ўзбекистон тарихи давлат музейида шу номдаги кўргазма очилди. Кўргазмадан Шароф Рашидовнинг ҳаёт йўли, ижтимоий-сиёсий фаолияти ҳақидаги асл нусха ҳужжатлар, адабий мероси намуналари, Тошкент метрополитенининг рамзий калитлари ва бошқа экспонатлар жой олган.\nКўргазманинг очилишида Шароф Рашидовнинг оила аъзолари, атоқли олимлар, давлат ва жамоат ташкилотлари вакиллари, журналистлар, талаба-ёшлар иштирок этди.\nТадбирда сўзга чиққан Ўзбекистон Республикаси Фанлар академияси президенти Б.Йўлдошев ва бошқалар Президентимиз Шавкат Мирзиёевнинг 2017 йил 27 мартдаги “Атоқли давлат арбоби ва ёзувчи Шароф Рашидов таваллудининг 100 йиллигини нишонлаш тўғрисида”ги қарори ижроси доирасида халқимизнинг фидойи ўғлони хотирасига кўрсатилаётган эҳтиром ана шундай буюк хизматларга муносиб баҳолигини таъкидлади.\n– Шароф Рашидовнинг мамлакатимизда илм-фан ривожи йўлида кўрсатган хизматлари беқиёсдир, – дейди Ўзбекистон тарихи давлат музейи директори Ж.Исмоилова. – Музейимизнинг мана шундай ҳашаматли бинога эга бўлиши ҳам у кишининг ташаббуси билан амалга оширилган. Элимизнинг содиқ фарзанди хотирасини улуғлашга қаратилган кўргазмамиз беш бўлимдан иборат. Бу бўлимлар Шароф Рашидовнинг Ўзбекистон ҳаётининг барча жабҳалари равнақига қўшган улкан ҳиссаси, халқимизнинг унга эҳтиромидан сўзлайди.\nМалоҳат Ҳусанова, Оқил Ғуломов (сурат), ЎзА


Математика факультети - Мирзо Улуғбек номидаги Ўзбекистон Миллий Университети\nдекан Жабборов Насридин Мирзоодилович\nманзил 100174, Тошкент шаҳар, Олмазор тумани, Университет кўчаси 4-уй, Математика факультети биноси\nфакс (0 371) 246-02-30\nМатематика факультети сайти\nФакультетда 9 та кафедра ва кутубхона фаолият кўрсатиб келмоқда. Барча кафедраларда магистратура, аспирантура ва докторантура мавжуд.\nФакультетда 35 та ўқув хонаси, 1 та лаборатория, 8 та компьютер зал ва 3 та лингофон хоналари мавжуд бўлиб, уларнинг умумий майдони 2420 м2 ни ташкил этади.\nҲозирги кунда факультетда 7 нафар академик, 36 нафар фан доктори ва 60 нафардан ортиқ фан номзодлари талабаларга билим бериб келмоқдалар.\nҲозирги кунда факультетда: Математика, Амалий математика ва информатика, Механика, Ахборот тизимларининг математик ва дастурий таъминоти, Информатика ва ахборот технологиялари, Ахборот хавфсизлиги йўналишлари бўйича бакалаврлар, ҳамда Математика (йўналишлар бўйича), Эҳтимоллар назарияси ва математик статистика, Дифференциал тенгламалар, Назарий механика, Деформацияланувчи қаттиқ жисм механикаси, Суюқлик, газ ва\nплазмалар механикаси, Математик моделлаштириш ва сонли усуллар, Амалий математика ва ахборот технологиялари, Криптография ва криптоанализ, Ахборот хавфсизлиги, Ахборот тизимлари (тармоқлар бўйича), Ахборот тизимларининг математик ва дастурий таъминоти мутахассисликлари бўйича магистрлар тайёрланмоқда. Бундан ташқари факультетда Математика, Амалий математика ва информатика, Ахборот тизимларининг математик ва дастурий таъминоти, Информатика ва ахборот технологиялари, Ахборот хавфсизлиги бакалавр йўналишлари бўйича 3 йиллик махсус сиртқи бўлим фаолият юритмоқда.\nБакалавриатурада ўқиш муддати – 4 йил. Машғулотлар ўзбек ва рус тилларида олиб борилади. Ҳар йили бакалавриатуранинг 1-курсига 200 нафардан ортиқ талабалар ўқишга қабул қилинади. Ҳозирги кунда барча йўналишларда 1000 нафарга яқин талабалар таҳсил олмоқдалар.\nМагистратурада ўқиш муддати – 2 йил. Машғулотлар ўзбек ва рус тилларида олиб борилади. Ҳар йили магистратуранинг 1-курсига 70 нафардан ортиқ талабалар ўқишга қабул қилинади. Ҳозирги кунда барча мутахассисликларда 140 нафардан ортиқ талабалар таҳсил олмоқда.\nФакультетда 5 та мутахассислик бўйича докторлик илмий даражасини бериш ҳуқуқига эга 2 та Ихтисослашган Кенгаш фаолият юритиб турибди.\nМатематик моделлаштириш ва криптоанализ кафедраси


Ҳамид Карзай АҚШни тинч афғонларнинг ўлимида айблади - www.Voydod.net\nҲамид Карзай АҚШни тинч афғонларнинг ўлимида айблади\nАфғонистон президенти Ҳамид Карзай Америка ҳарбийларини мамлакатнинг тинч аҳолисини ўлдиришдаайблади.\nУнинг сўзларига кўра, ўтган пайшанба куни АҚШ ҲҲКмамлакатнинг Покистон билан чегарасидажойлашган Гилменд вилоятидаги одамлар яшайдиган уйга бомба ташлаган, бунинг натижасида бир нафар болаҳалок бўлган, иккита аёл жароҳатланган, дея хабар беради “Reuters” агентлиги.\n- Ушбузарба америкаликларнинг Афғонистондаги тинч аҳолига бўлган ҳақиқий муносабатини\nкўрсатади, - дейдиКарзай маъмуриятининг вакили. Ушбу баёнот 2014 йилдан кейин Америка қўшинларининг Афғонистонда бўлишинитартибга солиши керак бўлган хавфсизлик соҳасидаги икки томонлама келишувни имзолаш муддатлариборасидаги Қобул ва Вашингтоннинг баҳс-мунозаралари фонида янгради.\nШу ўринда,Афғонистондаги 12йиллик ҳарбий низолар давомида ҳалок бўлган тинч афғон\nаҳолисининг ҳақиқий сони номаълум эканини айтишжоиз. БМТ маълумотларига кўра, 2013 йилнинг биринчи ярмида мингга яқин фуқаро ҳалок бўлган, икки мингданзиёд киши жароҳатланган. Бу 2012 йилнинг худди шу давридаги кўрсаткичдан 23%га кўп.\nВашингтоноддий фуқароларнинг ҳалок бўлишига олиб келган АҚШнинг Афғонистондаги ҳарбий хатолари учун узр сўрашданбош тортмоқда. Бунга Афғонистон раҳбарияти ҳам икки томонлама битим имзоланишининг шартларидан бирисифатида ишора қиляпти.


“Шов-шув кўтаришдан кимга наф?” ёхуд тарқатилган нотўғри хабардан бир оиланинг юзи ерга қаради, маҳаллий ҳокимиятга туҳмат қилинди - Халқ сўзи\n21:19 18 Март 2019 Жамият\n“Халқ сўзи ONLINE”. Саминжон Ҳусанов/Андижон. Шов-шув тез тарқалади. Бундан айрим сайтлар ўз манфаати йўлида фойдаланаётгани айни ҳақиқат. Воқеа тафсилотини қайсидир сайтдан аввал хабар бериб, ўз рейтингини оширмоқчи бўлган ўша ахборот тарқатувчи воситалар вакиллари билмайдики, ялтираган ҳар бир нарса ҳам олтин бўлавермайди. Қолаверса, журналистнинг вазифаси шов-шув кўтариш эмас, балки тўғри ахборот етказишдан иборат бўлиши керак. Шунда ҳам ўша ахборот одамларга, жамиятга қайсидир маънода фойдали бўлсагина уни оммага эълон қилиш даркор.\n15 март куни “Озодлик” радиосининг ижтимоий тармоқлардаги саҳифаларида “Андижонлик тадбиркор ҳокимга қип-яланғоч ечиниш билан норозилик билдирди” сарлавҳаси остида мақола эълон қилинди-ю, маҳалладагина эмас, бутун республикамизда (хорижда ҳам) дув-дув гап тарқалди. “Ўрмонга ўт кетса, ҳўлу қуруқ баробар ёнади”, деганларидек айби борми-йўқми, демай, ҳамма Асака шаҳар ҳокими шаънига бисотида борки, бўҳтонларини соча бошлади. Негаки, мақолада айтилишича, 12 март куни Асака шаҳар ҳокими томонидан Нажмиддин Кубро кўчасида жойлашган “Пайнет” дўкони бузилаётган пайтда дўкон эгаси унга норозилик тарзида қип-яланғоч ечиниб, ерга ётиб олган. Аслида нима бўлган эди?\n— Ўша куни дўконда эдим, — дейди пайнет сотувчиси Бобурбек Мирзаев. — Кутилмаганда бир йигит йўл ўртасига ўтириб олди. Унга қарши келган автомашиналар тирбандлик ҳосил қилди. Шунда воқеа жойига ҳудуд профилактика инспектори етиб келди. Уни ўрнидан қўзғатмоқчи бўлди. Бироқ йигит аксига олиб, ечиниб, ерга ётиб олди. Сўнг бошқа ички ишлар ходими кўмаги билан йигитни ўзлари бошқарувидаги автомашинага солиб, олиб кетдилар. Бор гап шу! У йигит ким эди, мен билмайман. Мен ишлаётган пайнетга умуман алоқаси йўқ. Интернетларда баён этилгани каби дўконни бузиш тўғрисида кўрсатма ҳам бўлмаган.\n— Укам руҳий касаллиги туфайли рўйхатда туради, — дейди йигитнинг исм-шарифини эълон қилмаслик шарти билан суҳбатга рози бўлган опаси. — Врачларнинг айтишича, миясида қайсидир функцияси бузилган. Кайфияти ўзидан ўзи кўтарилиб кетади, ўзини ҳаммадан зўр сезади, ҳаракатлари қанақадир ғалати... Уйқусизлик туфайли баъзан нима қилаётганини ҳам билмайди. Хуллас, “вос-вос” бўлиб қолган. Шунинг учун олдин ҳам икки марта даволанганди.\nЎша куни бўлган воқеага келсак, очиғи, бизнинг пайнетимиз йўқ, ҳокимиятга ҳам ҳеч қандай даъво, эътирозларимиз йўқ. Онамиз яқинда 80 ёшни қаршилади. Бу гапларни ҳали эшитмади. Билиб қолса, ҳоли нима кечади? Шунинг учун ҳам интернетда нотўғри маълумот тарқатганларни судга бериш ниятим бор. Укамнинг ожиз томонини ҳаммага кўрсатиш билан нимага эришмоқчи бўлишганди?! Ахир бунинг ортидан бутун бир оиламиз номи булғанди, таҳқирланди-ку...\nҲатто чет элларда ҳам укамга ўхшаганларга одамлар ёрдам кўрсатишади, расмга олиб тарқатиш у ёқда турсин, аҳволига қайғуришади. Бизда эса жиддий кўмакка муҳтож одамнинг устидан кулишди, уни масхара қилиш учун ҳатто уялмасдан ҳокимликка ҳам туҳмат қилишди. Ёки бўлмаса, ҳокимиятда ишлайдиганлардан ўч олиш учун шу воқеадан унумли фойдаланишди. Нима, буларга битта инсоннинг тақдири шунчалар ўйинчоқми?\nБўлиб ўтган воқеадан сўнг йигит даволанаётган вилоят психоневрология диспансерида бўлдик. Муассаса бош врачи Ойбек Бувабековнинг маълум қилишича, бемор чиндан ҳам 2014 йилдан буён диспансер назоратида туради.\n— Укам институтни тамомлаган, — дейди унинг опаси. — Бир пайтлар автомобиль ишлаб чиқарувчи қўшма корхонада меҳнат қилган. Соғлом, ҳаётга ташна йигит эди. Пешонасида бор экан, бугун шу аҳволга тушиб ўтирибди. Оилали, битта фарзанди ҳам бор. Касаллиги учун ҳеч қаерда ишламайди.\nМазкур маълумотлар орқали бемор шахси ва унинг оила аъзолари шаънига билдирилган ўринсиз ҳаракатларни исботлашга ҳаракат қилдик. Лекин масаланинг бошқа жиҳати ҳам бор. “Озодлик” радиоси веб-сайтида воқеага сабаб қилиб Асака шаҳар ҳокимининг пайнет дўконини бузиш билан боғлиқ ҳаракатлари тилга олинган. Бу ҳақда шаҳар ҳокими Хурсандбек Йўлдошев шундай дейди:\n— Туманимизда ноқонуний қурилмаларни бузиш бўйича ҳаракатлар олиб борилаётгани рост. Бироқ бунинг ўша пайнет дўконига алоқаси йўқ. Интернетда тарқалган хабарни ўқиб, ўзим ҳайрон қолдим. Мен журналистлар бирор маълумотни эълон қилишдан аввал мутасаддилар билан учрашиб, воқеага ойдинлик киритадилар, деб ўйлар эканман. Бироқ айнан менинг шахсим билан боғлиқ воқеа бутун интернетда тарқалиб кетса, мен бундан бехабар қолсам?.. Ўша мухбир шов-шув кўтариб, ҳаммани ёлғон маълумотига ишонтиришга уринишдан олдин ўзимизга учрашса, юзма-юз кўришсак, ахборот олиши учун барча шароитни яратиб берамиз-ку ахир. Ёлғон хабар тарқатиб, ўзи шарманда бўлишидан қандай наф? Ахир воқеа тўғрисидаги ҳақиқатни ҳамма билиб бўлди-ку.\nХулоса ўрнида айтиш жоизки, “Озодлик” радиоси веб-сайтида эълон қилинган бу хабар журналистик одоб-ахлоқ меъёрларига умуман тўғри келмайди. Мамлакатимизда ахборот олиш, уни етказиш борасидаги имконият ва шароитлар қонун доирасида белгилаб қўйилган. Қайси бир идорага мурожаат қилманг, керакли маълумотни ўз вақтида оласиз. Бинобарин, деярли барча корхона ва ташкилотларда матбуот хизматлари фаолият юритмоқда. Журналистларга ишонч шу қадар юксалиб боряптики, ҳатто мана шу воқеа юзасидан айрим идораларга қилган мурожаатимиз давомида сир сақланиши керак бўлган маълумотларни ҳам ишониб беришди. Бу ҳам бўлса матбуот эркинлигидан, унинг тўртинчи ҳокимият мақомига эга бўлишидан жамиятнинг ўзи манфаатдор эканлиги ифодасидир.\nАниқ ахборот олиш, уни тўғри етказа билиш бугунги кун журналистининг шиори бўлиши керак. Акс ҳолда, уни ўқувчининг ўзи элакдан ўтказиб қўйиши турган гап.


ПАРЛАМЕНТ ОМБУДСМАН ҲИСОБОТИНИ ТИНГЛАДИ - Ўзбекистон овози газетаси\nПАРЛАМЕНТ ОМБУДСМАН ҲИСОБОТИНИ ТИНГЛАДИ\nОлий Мажлис Қонунчилик палатасининг навбатдаги мажлиси бўлиб ўтди. Унда депутатлар парламентнинг Инсон ҳуқуқлари бўйича вакилининг 2015 йилдаги фаолияти тўғрисидаги ҳисоботини эшитишди.\nАйтиш керакки, бу масала дастлаб сиёсий партиялар фракциялари, хусусан, ЎзХДП фракцияси йиғилишида ҳам муҳокама этилиб, таклиф ва тавсиялар ишлаб чиқилган эди.\nОлий Мажлиснинг Инсон ҳуқуқлари бўйича вакили Улуғбек Муҳаммадиевнинг қайд этишича, 2015 йилда Омбудсманга фуқаролар, хорижий давлатлар фуқаролари, фуқаролиги бўлмаган шахслар, нодавлат нотижорат ташкилотлар ва фуқароларнинг ўзини ўзи бошқариш органларидан 12 373 мурожаат келиб тушган. Мурожаатларни ўрганиш натижалари бўйича 6359 нафар аризачига ҳуқуқ ва эркинликларини амалга ошириш масалалари ҳақида оғзаки ҳамда ёзма тавсиялар тақдим этилган. Шунингек, давлат бошқаруви органларига кўриб чиқиш ва натижалари бўйича аризачиларни хабардор қилиш учун 3 237 мурожаат юборилган.\nМаълум бўлишича, айрим ҳолларда фуқароларнинг тегишли қонунлардан хабардорлиги етарли эмаслиги бир хил ва такрорий мурожаатлар кўпайишига олиб келмоқда.\nТаъкидландики, баъзи раҳбарлар, мансабдор шахсларнинг қонун талабларига нисбатан бепарволик, совуққонлик билан муносабатда бўлиши, инсон ҳуқуқлари асосларини билмаслиги фуқаролар ҳуқуқлари бузилишининг жиддий сабабларидан бўлиб қолмоқда.\nУлуғбек Муҳаммадиев аҳолининг ижтимоий муҳофазаси билан боғлиқ масалага алоҳида тўхталиб ўтди. Маълумотларга кўра, Омбудсман ҳисобот даврида фуқароларнинг ўзини ўзи бошқариш органлари томонидан моддий ёрдам ажратиш, нафақаларни тайинлаш ва тўлаш масаласига доир 122 мурожаатни кўриб чиққан. Асосли деб топилган 75 ҳолатда аризачиларга моддий ёрдам тайинланишига кўмаклашилган.\nҲисоботда келтирилишича, аҳолининг ижтимоий ҳуқуқлари бўйича Омбудсман томонидан 1 минг 125 мурожаат қабул қилинган. Ўрганиш давомида 197 ҳолатда фуқароларнинг ҳуқуқлари бузилгани аниқланган.\nШунингдек, ишга жойлашиш масаласидаги мурожаатлар тегишли давлат органлари билан ҳамкорликда ўрганиб чиқилган ва 42 нафар фуқарога амалий ёрдам кўрсатилган.\nОмбудсман ижтимоий ҳимояга муҳтож аҳоли, айниқса, аёллар, болалар, пенсионерлар ва ногиронларнинг қонуний манфаатларини таъминлаш муҳим масала эканини таъкидлади.\nҲисоботда келтирилган факт ва рақамлар атрофлича кўриб чиқилгач, фракция аъзолари кун тартибидаги масала юзасидан ўз фикр-мулоҳазаларини билдирди.\n— Фуқаролар мурожаатлари таҳлил орқали жамоатчиликнинг фикри ва ижтимоий кайфияти, давлат ҳокимияти органлари фаолияти билан боғлиқ турли масалалар аниқланади. Айрим мурожаатларда кўтарилган масалалар қонунчиликни такомиллаштириш бўйича таклифларни шакллантиришга, давлат идоралари, мансабдор шахслар фаолиятидаги камчиликларни аниқлаб, ўзига хос тарзда баҳо беришга асос бўлади.\nБир сўз билан айтганда, мурожаат қилиш ҳуқуқи тўсиқсиз амалга оширилиши фуқаролар ва давлат органлари ўртасидаги муносабатни демократлаштиришда муҳим аҳамият касб этади. Омбудсман томонидан олиб борилган тизимли мониторинг натижалари ва хулосалари давлат органларининг фуқаролар мурожаатлари билан ишлашга доир фаолиятини такомиллаштириш, инсон ҳуқуқларига ҳурмат маданиятини шакллантиришда зарур манба вазифасини ўтайди.\nПартиямиз Сайловолди дастурида аҳолининг сиёсий-ҳуқуқий фаоллиги, шунингдек, ижро ҳокимияти, мансабдор шахсларнинг масъулиятини ошириш масалаларига алоҳида эътибор қаратилган.\nФракциямиз мурожаатларнинг ўз вақтида ва самарали кўриб чиқилиши аҳоли, электоратимиз вакилларини ўйлантираётган турли ижтимоий масалалар жойларнинг ўзида ечим топишида долзарб аҳамиятга эга, деб ҳисоблайди. Шуларни ҳисобга олиб, Инсон ҳуқуқлари бўйича вакилнинг 2015 йилдаги фаолияти ҳақидаги ҳисоботини қўллаб-қувватладик.\nШу билан бирга, она ва бола саломатлигини муҳофаза қилиш, фуқароларнинг малакали тиббий хизматдан фойдаланиш ҳуқуқи таъминланиши, бу борада парламент назоратини амалга ошириш масалалари бўйича тавсияларимизни ҳам бердик.\nФракция аъзолари Омбудсман ҳисоботи партиямиз Жамоатчилик қабулхоналари фаолиятини кучайтиришда муҳим асос ва намуна бўлишини алоҳида таъкидлашди.


Умуртқа чурраси қайталанса... - 4 Ноября 2014 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2014 » Ноябрь » 4 » Умуртқа чурраси қайталанса...\nОнам бел ва умуртқадаги оғриқлардан шикоят қилавергач, шифокорга олиб бордик. Текширувлардан сўнг умуртқа чурраси ташхиси қўйилди. Айтишларича, ушбу хасталикни фақат жарроҳлик йўли билан даволаш мумкин экан. Шу ҳақида маълумот берсангиз.\nРаҳимжон Турсунов, Қашқадарё вилояти\nЧурра қандай пайдо бўлади?\n— Умуртқа чурраларининг юзага келиш сабаблари ҳақида турли фаразлар мавжуд. Келинг, уларга аниқлик киритсак. Демак, умуртқа поғонасидаги ўзгаришлар сабаблари қуйидагича бўлиши мумкин:\n• кун давомида бир хил ҳолатда букчайиб иш бажариш;\n• қомат ҳолатининг бузилиши;\n• жисмоний зўриқиш, мунтазам оғир юк кўтариш;\n• умуртқа поғонасининг туғма нозиклиги;\n• тана вазнининг меъёрдан ортиқлиги;\n• кексайиш туфайли умуртқада содир бўладиган ўзгаришлар;\n• моддалар алмашинувининг бузилиши;\n• вирусли касалликлар асорати;\n• умуртқа соҳасидаги жароҳат, лат ейиш, шикастланишлар.\nМазкур омиллар туфайли умуртқа таналари орасидаги дисклар эзилиб, устида майда ёриқлар пайдо бўлади. Аста-секин умуртқани ушлаб турувчи ва ҳаракатлантирувчи фиброз ҳалқалар ёрилиб, ичидаги тоғайсимон жисм орқа мия каналига ўтади ва бунинг натижасида канал торайиб орқа мия сиқилади. Шу тариқа умуртқа чурраси юзага келади.\n— Чурра ҳосил бўлганида орқа миядан чиқувчи нерв толалари қисилиши юз бериб, бемор ўтириб-туриш, зинадан кўтарилишга қийналади. Оёқ мушаклари кучсизланади. Тери сезувчанлиги ўзгариб, эт жимирлаши, бармоқлар увишиши кузатилади. Мазкур аломатлар узоқ вақт давом этганида оёқ мушаклари атрофига учраши мумкин. Яъни оёқ мушакларининг озайиб кетиши юз беради.\nЧурра кўп бўладими?\n— Гоҳида "Менда 8 та чурра топишди” деган гаплар қулоққа чалинади. Аслида эса бу чурра миқдори эмас, ўлчами билан боғлиқ тушунча. Умуртқа чурраси жойлашув ўрнига кўра турли катталикда бўлиши мумкин. 4 миллиметрдан 8,10 миллиметргача бўлган турлари ҳам бор.\n— Аксарият беморлар умуртқа чурраси фақат жарроҳлик амалиёти билан даволанади, деган фикрга боришади. Ваҳоланки, тиббиётда 70 фоиз умуртқа чурраси дори препаратлари, физиотерапевтик усуллар ёрдамида муолажа қилинади. Қолган 30 фоиз ҳолатларда эса жарроҳлик аралашуви ўтказилиши мумкин.\n• Текширув вақти аниқланган чурра ўлчамига кўра дори препаратлари ҳамда физиомуолажалар буюрилади. Яллиғланишга қарши ва оғриқсизлантирувчи дори воситалари ёрдамида белгиланган муолажа ҳар бир беморнинг турмуш тарзи, меҳнат фаолияти ва тана вазнига кўра индивидуал тарзда амалга оширилади. Муолажа давомийлиги ҳам фарқланиши мумкин.\n• Чурра ҳажми катталашиб, оғриқ зўрайиб борса, жарроҳлик амалиёти ўтказилиши мумкин. Албатта муолажадан аввал зарур тиббий текширувлар амалга оширилади. Мазкур амалиёт асосан диск чуррасини олиб ташлаб, орқа мияни озод этиш ва умуртқа поғонаси барқарорлигини таъминлаш мақсадида бажарилади.\n— Умуртқа чурраси билан оғриган бемор муолажадан сўнг бир йил давомида соғлигини эҳтиёт қилиши, организмни айниқса, умуртқани зўриқтирмаслиги зарур. Бир йил ўтгач, ҳатто ҳеч қандай безовталиклар бўлмаса ҳам мутахассис кўригидан ўтиш мақсадга мувофиқдир. Асосий муолажадан сўнг даволовчи инструктор умуртқа поғонасига бажариладиган комплекс машқлар билан таништиради. Мутахассис ёрдамида жисмоний машқларни ўрганиб олгач, уйда бажариб бориш тавсия этилади.\nАсорати қандай бўлади?\n— Умуртқа чурраси борлигини билиб ҳам даволанилмаса ёхуд муолажа тўғри бажарилмаса: чаноқ аъзолари, пешоб ажралишининг бузилиши, оёқларда оғриқ, умуртқа мутаносиблигининг бузилиши, касаллик узоқ давом этганида орқа мия атрофияси каби асоратларга олиб келиши мумкин. Шу билан бирга оғриқ сабаб асабийлик, юрак безовталиклари ҳамда қон босимининг ортиши ҳам юз бериши ҳеч гап эмас.\nУмуртқа чурраси кўп учрайдиган касаллик. Айниқса, бугунги кунда амалга оширилаётган даво чоралари касаллик ҳақида турли тахминларга сабаб бўлмоқда. Хўш, аслида ҳам касалликнинг давоси нима? Муолажаси ишончлими? Бу ҳақида тиббиёт фанлари доктори, профессор Пиримқул Назиров маълумот беради.\nМутахассислар хулосасига кўра, ушбу касаллик:\n• автомобиль ҳайдовчилари;\n• компьютер олдида 4 соатдан кўп ўтирадиганлар;\n• оғир меҳнат тури билан боғлиқ кишилар;\n• тана вазни меъёридан 15-20 килограмм ортиқ бўлганлар;\n• спортнинг оғир турлари билан шуғулланувчиларда кўпроқ кузатилади.\nКатегория: Foydali maslahatlar / Полезны советы | Просмотров: 753 | Добавил: Sherlaruz.CoM | Рейтинг: 0.0/0


Зомин миллий табиат боғида Япония тажрибаси - Hidoyat.uz\nАсосий саҳифа Янгиликлар Ўзбекистон янгиликлари Зомин миллий табиат боғида Япония тажрибаси\nЧоп этилди Noyabr 24, 2019 Зомин миллий табиат боғида Япония тажрибасиda fikr bildirishni o'chirish\nЯпонияликлар эса тоза ҳудуд акцияси ўтказиб, атроф-муҳитни асраса, кўчаларни тозаласа хурсанд бўлар экан. Хиросима атрофидаги тоғларга чиқиш пулли бўлиб. Кириш жойида маҳаллий ва хорижий сайёҳлар қўлига кичик қоғоз халталар берилар экан. Тоққа озиқ-овқат олиб чиққанлар, қайтишда атрофни тозалаб, чиқиндиларни ана шу халтага солиб қайтар экан.\nЗомин миллий табиат боғида ҳам ана шундай тажриба қўлланилаётгани ҳақида хабар топдик. Бу ҳудудда табиатни асраш, бутун дунёда юз бераётган экология билан боғлиқ муаммоларни бартараф этишда энг аввало аҳолининг яшил оламни асраш, чиқиндиларни дуч келган жойга ташлаб кетмаслик борасидаги маданиятини ошириш чоралари кўрилаётган экан. Маълумотларга қараганда маҳаллий сайёҳлар сони йил сайин ортмоқда. Мисол учун, ўтган йили 65 минг, бу йил эса 80 минг нафар юртдошларимиз кутиб олинди.\n– Боғ атрофидаги Туркистон тоғ тизмасини шимолий ёнбағрида экотуризмни ривожлантириш бўйича илмий иш ёқладим, – дейди Зомин миллий табиат боғини туризм бўйича илмий ходими Ҳусниддин Ҳазратқулов. – Шу жараёнда саккизта экосўқмоқ яратдик. Келаётганлар сўқмоқларга ва йўл охирида дам олиш учун барпо этилган миллий ўтовлар, чодирларга қизиқмоқда. Биз ҳам Япония тажрибасига кўра, боғга келаётган сайёҳлик гуруҳларига табиатни асраш кераклигини тушунтирамиз. Уларнинг ёнига ўрмонбеги, ёнғин хавфсизлиги ходими ва гид кузатувчи берамиз.\nЎтган йилга нисбатан бу йил Франция, Германия ва Россиядан бир ярим баробар кўп меҳмонлар келди.\nКейинги вақтларда давлат ҳимоясида бўлган қўриқхоналар миллий боғга айлантирилмоқда. Инсон қадами ва қўли тегмаган ёввойи табиатимиз сайёҳларни ўзига мафтун этиши, шубҳасиз. Бунда тадбиркорлар даромадни кўзласа, ўрмончи ёки геолог табиатга келадиган зарарни олдини олиш, уни асраш ҳадиги билан туради. Зеро, уларнинг вазифаси ўрмон ҳудуди ва ундаги ҳар бир дарахтни эҳтиёт қилиш.\nАслида ҳам олувчилар кўпайгани сари табиатга келадиган зарар кўпайиб бораверади. Мисол учун, ўрмон оралаб юриш, қўшимча олов чиқарувчи воситалар билан овқат қилиш ман этилсада яширинча ўт ёқиб ёнғин чиқариш ҳолатлари учраб туради.\n– Албатта, бундай ҳолатларни олдини олиш учун боғни кириш қисмида огоҳлантириш берилмоқда, – дейди Ҳ.Ҳазратқулов. – Дарвоза олдида қўлларига уч хил қоғоз қоп тарқатилиб, чиқиндиларни ўзлари билан олиб чиқиб, ахлат ташланадиган махсус жойларга ташлаш тушунтирилмоқда. Турли акциялар ўтказилмоқда. Мисол учун, хорижликлар чиқинди териш ёки йиғишдан уялмайди. Улар келганда “Экологик тоза ҳудуд” номи билан акция қилиб, махсус либослар кийгизиб, қоплар тарқатамиз. Бу гуруҳлар дам олиш масканлари ёнида аҳоли ташлаб кетган чиқиндиларни териб чиқади. Шу орқали маҳаллий сайёҳларга ибрат кўрсатмоқчи бўлдик. Кимдир бундан кулди, бошқаси уялди. Шу икки йил мисолида солиштирсак, 50 фоиз ижобий ўзгариш мавжуд. Ҳар қалай юртдошларимизни ҳам экологик маданияти яхшиланиб бормоқда.\nХорижликларни табиатга анча эътиборли муносабатда бўлишига ўзим ҳам гувоҳ бўлгандим. Шу йилнинг бошида Қашқадарёда I-Халқаро Геотуризм форумида иштирок этиб, Китоб давлат қўриқхонасидаги Зинзилбоғ кесмасига чиққанимизда гувоҳ бўлган эдим. Энг аввало, тоққа кўтариладиган сўқмоқ атрофида кўплаб чиқиндилар, сарғайган ўт-ўлан қолдиқлари учради. Камига тоққа чиққанлар орасида минерал сувни ичиб, идишини атрофга улоқтирганлар кўп бўлди. Тарвуз, қовун пўчоқлари атрофга сочилиб ётибди.\nАна шунда уятли иш бўлган эди. Кимдир йўл-йўлакай конфет қоғозини ташлаб юқорилаб кетаётганда хорижлик меҳмонлардан бири бошини сараклатганча, қоғозни ердан олиб, чўнтагига солиб қўйди. Энг ачинарлиси, дуч келган бурчакка чиқиндиларни улоқтириш борасида маҳаллий иштирокчилар “қаҳрамонлик” қилди. Қўлидаги сув солинган елим идишлар бўшаган бўлса-да, ҳар тарафга отмай, эринмасдан олиб тушганлар хорижликлар эди.\nСалом бериш суннат ва унга алик олиш вожиб


ЖСТ Хитойда коронавирус тарқалишини фавқулодда вазият деб тан олди - 31.01.2020, Sputnik Ўзбекистон\nЖСТ Хитойда коронавирус тарқалишини фавқулодда вазият деб тан олди\nЖСТ маълумотига кўра, ушбу вирус билан бутун дунёда 7834 киши касалланган. Уларнинг асосий қисми Хитойда – 7736 киши. 31.01.2020, Sputnik Ўзбекистон\n09:50 31.01.2020 (янгиланди: 09:53 31.01.2020)\nЖСТ маълумотига кўра, ушбу вирус билан бутун дунёда 7834 киши касалланган. Уларнинг асосий қисми Хитойда – 7736 киши.\nТОШКЕНТ, 31 янв — Sputnik. Жаҳон соғлиқни сақлаш ташкилоти Хитойда янги коронавирус тарқалиш ҳолатини – халқаро миқёсдаги фавқулодда вазият деб тан олди. Бу ҳақида ташкилот бош директори Тедрос Адханом Гебрейесус хабар қилди.\nХитойда янги коронавирус билан зарарланганлар сони 9692 кишига етди\n31 Январ 2020, 08:32\nЖСТ маълумотига кўра, ушбу вирус билан бутун дунёда 7834 киши касалланган. Уларнинг асосий қисми Хитойда – 7736 киши, қолган 98 нафари 18 мамлакатга тўғри келмоқда. Шу билан бир вақтда шифокорлар 8 ҳолатда вирус инсондан инсонга ўтгани қайд этилган.\nГебрейесус айтишига қарганда, айни дамда 1371 киши оғир аҳволда. Вафот этганлар сони 200 дан ошган. 12167 киши – коронавирус билан касалланишда гумон қилинмоқда.\nКоронавирусни қандай тўхтатиш мумкин?\nЖСТ директори сўзларига кўра, вирусни тўзхтатиш мумкин. Бунинг учун касалликни имкон қадар олдинроқ аниқлаб, касалланган кишиларни бошқалардан ажратиб қўйиш керак. Шунингдек, улар алоқада бўлган кишиларни ҳам аниқлаш эпидемия тарқалишини олдини олади.\nШу билан бир вақтда ЖСТ коронавирус туфайли маҳсулотлар айланишини чеклаш, чегараларни ёпишни, виза беришдан воз кечишни тавсия этмайди. ЖСТ барча давлатларга коронавирус ҳақида тарқалаётган ёлғон маълумотларга қарши курашишни тавсия этади.\nШунингдек ташкилот экспертлари хитойлик мутахассисларга вируснинг зоологик манаини топишни, халқаро аэропортларда йўловчиларни текширувдан ўтказишни ва касалланган фуқароларни изоляция қилишни тавсия қилган.\nДекабрь ойи охирида Хитойнинг Ухан шаҳрида номаълум пневмония касали аниқланган эди. мутахассислар фикрига кўра, касаллик тарқалишига короавируснинг янги тури - 2019-nCoV саба бўлган.\n31 Январ 2020, 09:40\nТез орада касаллик Хитойдан ташқарида ҳам тарқалишни бошлади. Вирус Гонконг, Макао, Тайван, Таиланд, Япония, Жанубий Корея, АҚШ, Канада, Вьетнам, Сингапур, Непал, Франция, Австралия, Малайзия, Германия ва Финляндияда пайдо бўлди.\nРоссия бош вазири Михаил Мишустин мамлакатнинг Узоқ Шарқдаги чегараларини ёпишни талаб қилди. Бош вазир ўринбосали Татяна Голикова хабар қилишига кўра, Россияда коронавирус билан касалланган одам аниқланмаганини ва уни олдини олиш учун керакли чоралар қўлланилаётганини хабар қилди.\nКасалликнинг асосий симптомлари\nРоспотребнадзор хабарига кўра, коронавирус билан касалланган киши нафас олишга қийналади ва чарчоқ ҳис қилади. Шунингдек унда юқори тана ҳарорати, йўтал ва томоқ оғриғи ҳам кузатилади.\n30 Январ 2020, 19:47\nВируснинг инкубацион даври 2 ҳафтагача бўлиши мумкин. Ушбу давр мобайнида касалланган кишида ҳеч қандай ўзгариш кузатилмаслиги ҳам мумкин. Шунинг учун Роспотребнадзор яқин 2 ҳафта ичида Хитойга борган ёки у ердан келган кишилар билан алоқада бўлган кишиларни диққатостига олишни тавсия берди.\nМутахассислар фикрига кўра, коронавирус оқибатида пневмония билан касалланганда антибиотиклардан фойдаланиш таъқиқланади. Ҳозирча коронавирусга қарши махсус восита ишлаб чиқилмаган.\n“Коронавирус билан ҳар бир киши касалланиши мумкин, лекин болалар, 65 ёшдан катталар ва иммунитети кучсиз бўлган кишилар алоҳида хавф остида”, - дейилган Роспотребнадзор хабарида.\nВирус тарқалиши муносабати билан Роспотребнадзор қўл сиқиб кўришиш, юзидан ўпиш ва бошқа услубларда яқинлашишни тавсия этмайди. Шунингдек шахсий гигиенага жиддий эътибор бериш, қўл ювиш, самтфон экрани ва клавиатурани, эшик тутқичлари, лифт тугмачаларини доимий тозалаб туришни тавсия этади.


Обама ироқликларни муросага чақирди\nАҚШ президенти Барак Обама америкалик ҳарбийларнинг Ироқни тарк эта бошлашини таъминлаш мақсадида Ироқдаги сиёсий партияларни ўзаро муросага эришиб, мамлакат учун масъулиятни ўз зиммасига олишга чақирди.\nБарак Обама бу ҳақда сешанба куни Ироққа қилган сафари чоғида гапирди.\nАмерика президенти даставвал Бағдод яқинидаги базада АҚШ ҳарбий қўмондонлари ва аскарлари билан учрашди.\n- Маъсулиятни ироқликларга топшириш вақти келди. Улар мамлакат учун масъулиятни ўз зиммасига олишлари керак. Бунинг учун улар сиёсий ҳозирлик кўришлари лозим бўлади, деди Обама.\nҚарийб беш соат давом этган сафар чоғида Барак Обама Ироқ Бош вазири Нурий ал-Маликий билан ҳам учрашди. Бу учрашувда Оқ уй раҳбари келаси 18 ой давомида Америка қўшинлари Ироқни тарк эта бошлаши ва бунинг мамлакат учун белгиловчи давр бўлажагини таъкидлади.\nҲозир Ироқда АҚШнинг 140 мингга яқин ҳарбийси сафарбар қилинган.


Femen ҳаракати қизлари Путин қаршисига кийимсиз чиқишган - BBC News O'zbek\nImage caption "Сиёсат ҳақида кийинган ҳолда гапирган маъқул, ечинишни эса бошқа жойда қилиш керак", - деб айтган Путин.\nРоссия президентининг 8 апрелда Олмония ва Ҳолландияга сафарини Femen қизлари ўзига хос тарзда кутиб олишган.\nВладимир Путин ва Олмония канцлери Ангела Маркел Ганновер ярмаркасида Volkswagenга боғлиқ қисмини томоша қилаётганларида отилиб чиққан фаоллар инглиз тилида цензурасиз сўзларни айтиб қичқирганлар.\nҚизлар орқаларига Путинга қаратилган ҳақорат сўзлари ёзиб олган бўлишган.\nУлар Путинни ўз сиёсий мухолифлари ва фуқаролик фаолларга нисбатан муносабатини қоралаб, унинг сафари давомида борган жойларида таъқиб қилмоқдалар.\nФеменчи қизларни президент қўриқчилари дарҳол ушлаб олган бўлсалар ҳам, Путин уларни босиқлик ва кулгу билан қабул қилган.\n"Сиёсат ҳақида кийинган ҳолда гапирган маъқул, ечинишни эса бошқа жойда қилиш керак", - деб айтган у. Олмония матбуоти эса жаноб Путинга қизларнинг ҳаракати ҳатто ёққандек кўринди, деб ёзади.\nЯкшанба куни жаноб Путин ва Маркел хоним халқаро Ганновер ярмаркасини очишди.\nРоссиянинг 160 ширкатлари ўз имкониятларини намоён этишган. Улар орасида "Газпром", "Роснефть", РЖД, "Роснано", "Ростех", "Сколково", "Уралвагонзавод" каби ширкатлар ғарблик инвесторларнинг эътиборини қозонишга ҳаракат қилишган.\nЯрмарканинг Нобел мукофотининг техник муқобили деб аталадиган "Гермес-2013" мукофоти ишлаб чиқаришда смартфонлар учун лойиҳа тузган ширкатга берилган.\nЖаноб Путин Олмония билан ҳамкорлик туфайли Россияда минглаб ишчи ўринлари очилаётганлигини таъкидлаган.\nАнгела Маркел эса Россия билан виза муносабатларига енгиллик киритилиши ҳақида гапирган.\nУчрашувда шунингдек Шимолий Корея ва Суриядаги вазият ҳам муҳокама қилинган.\nНодавлат ташкилотлар ҳақидаги саволга жаноб Путин "ҳукуматнинг хавотири ташкилотларнинг фаолиятидан эмас, балки хориждан туриб молиялаштирилиши ҳақида"лигини айтган.\n"Фақат тўрт ойнинг ичида уларнинг ҳисоб рақамларига хориждан бир миллиард доллардан зиёд маблағ келиб тушган. Бу кичкина бўлмаган пулларни масалан Кипрга ёрдам сифатида йўналтириш мумкин эди",-дейди жаноб Путин.\nImage caption "Акция менга ёқди. Бунинг учун украиналик қизларга ярмаркангизнинг рекламасига ёрдам беришгани учун раҳмат айтиш керак", деган Путин Маркел хонимга.\nЎз ўрнида Ангела Маркел "Фемен" акцияси ҳақида "Бизда эркин давлат, лекин барибир одоб ва қоидаларга риоя қилиш керак", дея фикр билдиради.\nЖаноб Путин бу ерда ҳам ҳазил билан қўшимча қилган: "Акция менга ёқди. Бунинг учун украиналик қизларга ярмаркангизнинг рекламасига ёрдам беришгани учун раҳмат айтиш керак. Мен уларнинг нима деб қичқирганларини эшитмадим, қўриқчилар улар билан юмшоқроқ муомала қилишса ҳам бўларди. Лекин сиёсат тўғрисида кийинган ҳолда гаплашган яхши. Ўйлайманки, қизлар бу ерда совуқ қотиб қолишмади",-деб айтган Путин жаноблари.\nFemen ҳаракати фаоллари ҳам Pussy Riot қизларига Россия маҳкамаси чиқарган ҳукмни қоралашганди.\nБундан олдин, АҚШ, Оврўпо Иттифоқи ва ҳуқуқни ҳимоя қилиш ташкилотлари Россияда Pussy Riot панк-гуруҳ қизларига берилган қамоқ жазосини қоралашган.\nAmnesty International халқаро ташкилоти қизларга чиқарилган ҳукмни бекор қилишга чақирган.\nТолоконникова, Алехина ва Самуцевич ўзларининг ҳаракатлари билан черковга эмас, Владимир Путинни очиқ қўллагани учун Патриарх Кириллни ҳажв этишганини айтишган.\nPussy Riotнинг видеороликлари экстремистик деб топилди\nПутинга суиқасда айбланган шахс 'қийноққа тутилган'


"Челси"нинг янги хўжайини ким эканлиги маълум бўлди » Бугунги футбол янгиликлари Узбекистон ва Жахон футболи спорт 2022\nGoal24.uz » Европа жамоалари » Англия » "Челси"нинг янги хўжайини ким эканлиги маълум бўлди\n"Челси"нинг янги хўжайини ким эканлиги маълум бўлди\nКлубнинг сотилиши билан боғлиқ достон охирига яқин.\nАмерикалик магнат Тодд Боли бошчилигидаги компания Лондоннинг “Челси” клубини сотиб олиш пойгасида етакчилик қилмоқда. Бу ҳақда Британия ОАВлари ёзмоқда.\nҚайд этилишича, Паин иловаси энг мақбул ҳисобланади. Бироқ клубнинг бошқа харидорлари - Мартин Броугҳтон ва Стив Палюки лондонликларни сотиб олиш бўйича тендерда ғалаба қозонишдан умидини йўқотмаяпти.\nАввалроқ Абрамович клубни сотиш нархини 500 миллион фунтга оширишни талаб қилиши малум бўлганди. Россиялик тадбиркор бу пулни украиналик қочқинларга ёрдам бериш фондига ўтказмоқчи. Бу клубнинг умумий қийматини 3 миллиард фунт стерлингга етказади, шундан 1 миллиард фунт стерлинг хайрия ишларига йўналтирилади.


Сўнгги тур олдидан Олий лига жадвали қай ҳолатга келди? (фото)\n19 ноябрь, 2017, 16:26\nБундан бир неча дақиқалар аввал мамлакатимизнинг бир қатор шаҳарларида Олий лига баҳсларининг 29-тур учрашувлари ўз якунига етди.\nҚизиқарли, шиддатли ва голларга бой кечган ўйинларда бир қатор кутилмаган натижалар ҳам қайд этилди. Масалан, Қаршида "Насаф" меҳмони бўлган "Пахтакор" кутилмаганда 4:0 ҳисобида имкониятни бой бериб қўйди, мавсумни анча яхши ўтказган "Қўқон-1912" жамоаси эса ҳисобда олдинда бора туриб якунда "Сўғдиёна"га ютқазиб қўйди.\n29-тур якунларидан сўнг келгуси мавсумни Осиё чемпионлар лигасида бошлайдиган 2та жамоа номи маълум бўлди. Уларнинг бири "Локомотив" бўлса, иккиниси "Насаф". "Бунёдкор" эса ушбу йўлланмаларнинг 3-сига эришиш учун 4 декабрь куни кубок финалида "Локомотив"ни енгиши керак, акс ҳолда 3-ўринни эгаллаган "Пахтакор" ушбу йўлланмани илиб кетиши мумкин.\nҚуйида Олий лиганинг сўнгги тури олдидан мусобақа жадвали қай ҳолатга келганига гувоҳ бўлишингиз мумкин:


24.02.20 09:55\tmsk\nҚашқадарё вилоят прокуратураси уйи бузилишига норозилик билдириб ўзини ёқиб юборишга уринган Консон туманида яшовчи Муқаддас Мустафоеванинг иши бўйича ишчи гуруҳини тузди, деб хабар беради «Озодлик» радиоси.\nИшчи гуруҳни вилоят прокуратурасининг катта прокурори Шоҳруҳ Ҳақбердиев бошқаради. «Туман ҳокимлиги ва туман прокуратураси мутасаддилари ва холислар иштирокида мазкур масала атрофлича муҳокама этилмоқда», — дейилади Косон тумани ҳокимияти матбуот хизматининг хабарида.\nОлим Мустафоев вилоят прокуратураси тузган ишчи гуруҳ фаолиятидан норозилигини билдирган.\n«Вилоятдан битта прокурор борган, Шоҳруҳ Ҳақбердиев. Лекин ишчи гуруҳнинг бошқа ҳамма аъзоси Косондан, ўша ерни 400 миллионга ($42 минг) сотган одамлар. Улар бизнинг орқамиздан “ўзини ҳимоя қилиш учун шундай қилган”, деган. Йўқ, биз бир йилдан бери мурожаат қилдик. Республика прокуратурасига, Вазирлар маҳкамасига, президент девонига мурожаат қилдик. Чиқмаган жойимиз қолмади. Фақат МЧЖ тўғри дейди, лекин унинг қарори нотўғри бўлиб чиқди. Энди буёғини кўрамиз, биз бир оддий халқ», — дейди Олим Мустафоев.\nМуқаддас Мустафоева бензин сочиб, ўзини ёқиб юборишга уринади. Олов вақтида ўчирилгани боис аёл кучли жароҳат олмаган, лекин уни ўчиришга уринган 60 ёшга кирган отаси Олим Мустафоевнинг боши, бўйни, елкасидан куйган ва вилоят шифохонасида шу кунга қадар даволанмоқда.\nМустафоева бундай йўл тутгани сабабини қарз эвазига қурган уйининг бузилишига қарши аризасига туман ва вилоят прокуратураси эътибор бермагани билан изоҳлайди.\n2019 йили Қашқадарёда бошқа бир «оловли» норозилик ҳам содир этилганди. Яккабоғ туманидаги ишбилармон Бахриддин Исомов бульдозерга ўтириб дўконни бузишга уринган ҳоким ўринбосари Мансур Туймаевни бензин қуйиб ёқиб юборади. Ноқонуний ҳаракати учун ёниб кетган мулозим ишдан бўшатилган, «ўз ишига маъулиятли бўлмагани» боис туман хокими ва прокурори вазифасидан четлатилганди. Ишбилармон биносини бузмасдан, таъмир қилиш тўғрисига қарор чиқарилган.


Бу йил санъаткорларга нима сабабдан давлат мукофотлари берилмади?\nСана: 02 Октябрь 2017 Курилди: 410 Изоҳ: 0\nЎзбекистон маданият вазири Бахтиёр Сайфуллаев 29 сентябрь куни мумтоз қўшиқ, миллий ва замонавий эстрада, опера йўналишида яккахон ва жамоа шаклида ижод қилаётган ёшлар билан учрашди. Учрашувда журналист Феруз Муҳаммад ҳам қатнашди.\nОчиқ мулоқот давомида маданият вазири Бахтиёр Сайфуллаев бу йил Мустақиллик байрами арафасида санъат соҳаси вакилларига унвон берилмаганининг сабабларига тўхталиб ўтди.\n«Мана, бу йил «Хизмат кўрсатган артист», «Халқ артисти» унвонлари берилгани йўқ. Бу бизнинг ижодимизни сустлашганидан далолат. Ҳамма нарсага эътибор қаратаётган Президентимиз шуни ҳам сезибдилар. «Хизмат кўрсатган артист» унвонини олган санъаткорларимиз қаерда, нима иш билан банд, деган савол тушмоқда. Уларнинг иш самарадорлиги, фойдаси қаерга кетмоқда? Бу ҳақда, унвонлар масаласида сизлар билан яна алоҳида гаплашамиз».\nБахтиёр Сайфуллаев, маданият вазири\nМулоқот давомида Навоий номидаги опера ва балет катта театрининг етакчи опера хонандаси Носир Юсупов халқаро кўрик танловда қатнашиш учун театр раҳбариятидан рухсат ололмаётганини билдирди; вазир бу масалани жорий учрашувнинг ўзидаёқ ижобий ҳал қилди.\nБундан ташқари, «Ниҳол» мукофоти соҳибаси, хонанда Ирода Дилроз телеканалларда қўшиқларни айлантириш қимматлиги, аксарият хонандалар бундан азият чекаётганига эътиборни қаратди. Қорақалпоғистонда хизмат кўрсатган артист Женисбек Пиязов эса қорақалпоғистонлик хонандалар учун алоҳида имтиёзлар жорий этишни сўради.\n«Ниҳол» мукофоти соҳиби, хонанда Жасур Мирсагатов эса «қароқчилик» масаласига тўхталди — у вазир Сайфуллаевдан санъаткорларнинг муаллифлик ҳуқуқларини ҳимоя қилишда, «диск қароқчилари» ва «видеоқароқчилар»га қарши курашишда ёрдам кўрсатишни илтимос қилди.\nКалит сўзлар: қилди, хонандалар, хонанда, хизмат кўрсатган артистraquo, хизмат кўрсатган, хизмат, сайфуллаев, опера, ниҳолraquo мукофоти, ниҳолraquo, мулоқот давомида, мулоқот, мукофоти, маданият вазири, маданият, кўрсатган артистraquo, кўрсатган, жорий, давомида, вазири


Ислом дунёси ислоҳотларга муҳтож - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\nЖурнал Ҳаракат №6 (75) 2008. Биз яшаятган жамият\nИслом дунёси ислоҳотларга муҳтож\nИслом дунёси ўзгаришларга, яна ҳам тўғрироғи, инқилобий ўзгаришларга, яъни ислоҳотларга муҳтож эканлиги рад этиб бўлмайдиган ҳақиқатдир. Лекин Ислом дунёсидаги консерватив кучлар, жоҳил уламолар буни тан олишни ҳам исташмайди. Ҳар қандай ислоҳот – динимизни йўқ қилишга ҳаракатдир дея оддий мусулмонларни қўрқитишади.\nИслом дунёси ўта ривожланмаган жамият ҳолида қолиши, фан ва техника соҳасида мутлақо бошқаларга қарам бўлиб қолишимиз ва шу каби унсурлар туфайли ислоҳотлар қанча тез бошланса шунча яхши. Бундай ислоҳотлар Ислом дунёсини ўзгартиришдан ташқари, бутун дунёга таъсир кўрастадиган салоҳиятга эга бўлиши ҳам муқаррардир.\nБиринчи навбатда, бу масала муҳокамага қўйилиши, ислоҳотнинг умумий чегаралари белгилаб олиниши керак. Бу ишга раҳбарлик қилиш - Ислом уламоларининг, олимларининг иши. Аммо, ҳар бир мусулмон бу масалада ўз фикрини билдиришшга ҳақли.\n“Ҳаракат” журнали ва шу номли сайт саҳифаларида бу масала аллақачон муҳокамаларга очилган. Масалан, журналнинг 2008 йил 1(70) сонида Малайзия собиқ Бош вазири Махатхир Муҳаммад ва “Бирлик” Партияси раиси Абдураҳим Пўлатнинг шу мавзуга билвосита тегишли мақоллари бор.\nҚуйида “Ҳаракат” сайтида эълон қилинган фикр-мулоҳазаларни тўпладик. Улар вақти келиб Ислом дунёсида бошланадиагн буюк ислоҳотларга йўл кўрсатувчи ролини ўйнаши мумкинлигидан ташқари, Ислом дунёсининг тақдири билан қизиқучиларнинг эътиборини бугун ҳам ўзига тортиши муқаррар.\nОдамлар Марсда юришга тайёрланмоқда, мусулмонлар эса ҳижоб билан овора. Исломда инқилобий ўзгаришлар замони келмадими?\n29 октябрь Туркия Жумҳуриятнинг 85 йиллиги кунидир. 85 йил аввал Камол Отатурк Усмонли императорлиги парчалангандан кейин императорлик ёки халифат сифатини йўқотган ўз мамлакатини Туркия Жумҳурияти деб эълон қилган эди. Бу кун Туркиянинг энг катта байрами сифатида қутланади. Анъанага кўра, шу куни кечқурун Туркия президентининг қароргоҳи бўлмиш Чанқая саройида байрамни якунловчи катта қабул маросими ўтказиларди. Бу маросим тамомийла европача шаклда ўтарди, эркаклар смокинг кийиишарди, уларнинг аёллари ҳам қабул маросимига таклиф қилинарди. Туркия қонунлари бўйича ҳижобли аёлларнинг расмий жойларга киритилмаслиги бу байрам қабулида ҳеч бир муаммо чиқармасди, чунки, давлат одамларининг турмуш ўртоқлари одатда ҳижобли бўлишмасди.\nСўнги йилларда вазият ўзгарди. Аср бошида Ражаб Тойиб Эрдўғон бошчилигидаги Адолат ва Тараққиёт Партияси (АТП) ҳукуматга келгач, давлатнингэнг юқори даражали лавозимларига хотини ҳижобли бўлган одамлар келишди. Мамлакат президенти Сезар 29 октябрь байрамининг қабули маросимига аёли ҳижобли бўлганларни якка ўзини, яъни аёлисиз таклиф қилишга бошлади.\nЎтган йили президентлик лавозимига АТП аъзоси, аёли ҳижобли Абдуллоҳ Гул келгач, байрам куни оқшомда бўладиган қабул маросимини кундуз кунига ўтказди ва унга таклиф қилинганлар турмуш ўртоқларисиз келишга бошладилар. Кичкина айёрлик шундан иборат эдики, авваллари тўй кайфиятида ўтадиган маросим кечқурундан кундуз кунга ўтказилгач, у кўпроқ расмий мажлисга ўхшаб кетадиган тадбирга айланиб қолди. Демак, биринчи даражали давлат арбобларининг бу маросимга аёлларисиз келиши диққат тортмаслиги керак эди.\nАммо бу воқеаларга эътибор камаймади. Улар Туркия матбуотида кенг муҳокама қилинмоқда, бутун жамият бу масала билан қизиқмоқда. Масалан, кечаги байрам маросимда биринчи даражали раҳбарлар (Президент, Бош вазир, парламент раиси, қуролли кучлар Бош штабининг бошлиғи) аёлларисиз келишгани, аёли ҳижобли кичкинароқ даражали амалдорлар ҳам шундай қилишгани, аммо аёли ҳижобсиз бўлганларнинг баъзилари аёллари билан келишгани алоҳида урғуланмоқда.\nВилоят ҳокимлари тарафидан уюштириладиган қабул маросимларида ҳам ҳамманинг диққат марказидаги масала – ҳижобли аёлларнинг бу тадбиларга келиб-келмаслиги. Вилоятларнинг бирида “нохуш” воқеа юз берибди. Маниса вилояти ҳокими уюштирган маросимга маҳаллий ҳукуматнинг АТПли раҳбари ҳижобли аёли билан келган экан, ҳарбийлар намойишкорона тадбирни тарк этишибди.\nБу масалага қизиқиш катталигининг сабаби қуйидагича. Туркиядаги дунёвий давлат тарафдорлари ҳижобга рухсат берилиши давлатнинг исломлашиши йўлидаги биринчи ва ҳал қилувчи қадам бўлишидан қўрқмоқдалар. АТПлилар эса, ҳижобли аёлларнинг ҳамма ерга киритилиши диний дискриминациянинг йўқ қилинишидир, демоқдалар.\nЯқинда Вашингтонда иқтисоди энг кучли бўлган 20 мамлакатнинг саммити бўлади. Унда аҳолисининг кўпчилиги мусулмон бўлган 3 мамлакат қатнашади. Булар – Индонезия, Саудия Арабистони ва Туркия. Саудия Арабистони иқтисоди кучли бўлгани учун эмас, дунёнинг энг кўп нефть чиқарувчи давлати бўлгани учунгина у ерга таклиф қилинганини ҳисобга олсак, ислом дунёсининг иқтисодий энг кучли давлатлари Индонезия ва Туркия эканлигини кўрамиз. Бу икки давлат дунёвий бўлгани учунгина шундай кучга эга эканлиги, ислом фанатикларининг кучи кўп бўлган мамлакатларда иқтисод кучсиз, халқ қашшоқлик даражасида яшаётгани ҳаммага маълум.\nШундай шароитда, Тукиядек мамлакат ҳижоб муаммолари билан шуғулланиб вақт ўтказиши катта хатодир. Университетларга ҳижоб билан кириш масаласи одамларни иккига бўлаётгани, кечаги каби байрам маросимларида ҳижоб муаммога айланиши – охир-оқибат ривожланиб келаётган Туркия иқтисодининг оқсашига сабаб бўлиши мумкин.\nСайтимизда бир турк олимининг “Одамлар ойда юрипти, биз эса ҳижоб билан овормаиз”, деган сўзларини кўп марта қайтардик. Бу сўзларни “Одамлар Марсда юришга тайёрланмоқда, биз эса ҳижоб билан оворамиз” шаклида бемалол айтиш мумкин.\nФан ва техниканинг ривожланиши шунга олиб келдики, ер текис эмас, думалоқ бўлгани учун, ҳозир мусулмонларнинг мутлақо кўпчилиги Каъба тарафга қараб номоз ўқиш шартини принцип ўлароқ бажаролмаслиги маълум бўлди, яқинда одамлар космосни ўзлаштириб олишса, беш маҳал номоз ўқиш фарзи мантиғини йўқотади.\nМусулмонлар Қурон талабларини ўрта асрларда ҳақиқат деб ҳисобланган, аслида хато бўлган тушунчалари доирасида бажаришни давом этсалар, масалан, бир неча ўн йилдан кейин “Альфа-97” юлдузига қараб йўлга чиққан космонавтлар ичида мусулмон бўлса, унинг қаерга қараб номоз ўқиши (чунки, йўналиш тушунчаси ҳам нисбий экан) ва қайси вақт системасига қараб 5 марта номзоз ўқиши, у аёл бўлса, бошини ўраш-ўрамаслиги каби “муаммоларни” бахс қилиб вақтимизни ўтказаберамиз.\nҲамма олға кетади, мусулмонлар – орқага. Шундай бўлишини истамасак, Исломда (Қуръонда эмас) инқилобий ўзгаришлар қилиш замони келганини тушунишимиз керак. Қайси тарафга қараб номоз ўқиш, неча марта номоз ўқиш, деган саволлар мантиқсиз бўлиб қолишини, яқинда “девор орқасини” ҳам кўрсатадиган кўзойнаклар чиқса, ҳижобнинг маъноси қолмаслигини тушунишимиз керак. Иймон фақат қалбда бўлиши кераклигини идрок этишимиз керак. Қанча тезроқ идрок этсак, шунча яхши бўлади. Мусулмонлар учун яхши бўлади.\n30 октябрь 2008 йил\nСаудияда энг катта хотин-қизлар университети очилади, аммо Ислом Ренессанси бўладими?\nThe Guardian газетасининг ёзишича, Саудия Арабистонида 40 минг студент ўқийдиган университет қуриш режалаштирилмоқда. Хабарнинг антиқалиги шундаки, бу - хотин-қизлар университетидир. Мамлакат пойтахти Эр-Рияднинг бир четида жойлашадиган Университетга ҳозирги подшоҳ қизининг исми берилади, унинг 15 факультети, лабараториялари, матбуот маркази, 700 кишилик касалхонаси бўлади. Хабарда алоҳида таъкидланишича, университетда нанотехнология-лар, информацион технологиялар бўйича замонавий тадқиқиотлар олиб бориш учун бутун имкониятлар яратилади.\nЎзини Ислом удумларига кўра яшовчи давлат деб ҳисоблайдиган Саудияда хотин-қизларнинг алоҳида ўқитилиши одатдан ташқари нарса эмас. Аммо, саудияликлар бу университетни битирадиган ўн минглаб, юз минглаб мутахассислар кейинчалик эркаклар билан бирга ишламасликлари учун ҳамма нарсани иккига ажратиш кераклигини ҳали ўйлаб кўришмаган, шекилли.\nҚанча тез ўйлашга бошласа, шунча яхши. Чунки, ўшанда мусулмонлар тушунадиларки, ўрта асрларда Ислом дунёсини бошқарганлар билим етишмаслиги сабабли Оллоҳ томонидан берилган Қуръонни кўпинча хато тафсир қилганлар ва бунинг натижада Ислом дунёси ҳамма жабҳаларда тушкунликка тушган, ҳаммадан орқада қолиб кетган. Масалан, Ўрта Осиё руслар босиб олингани учун тушкунликка тушган эмас. Улуғбек расадхонаси ўша хато тафсирлар билан қуролланган чаламуллар бошчилигида бузиб ташлангани, уни қурганимизни ҳам унутишга келганимиз ва тушкунлик ҳолатида бўлганимиз учун осонликча руслар томонидан босиб олинганмиз.\nТушкунликдан чиқишнинг бирдан бир йўли - Қуръоннинг одамлар тарафидан қилинган хато тафсирларини тузатиш ва ҳозирги Ислом системасини (шу Ислом системаси Ислом дини деб тан олинади) чуқур ислоҳот қилиш ва ҳақиқий Ислом динига қайтиш. Бошқа йўлнинг ўзи йўқ. Ҳозирча Ислом уламолари ичида бу ҳақиқатни очиқча тан олишга журъат қиладиган марди топилмаяпти. Аммо топилади.\nТўғри, бир маҳаллар “ер ўз ўқи атрофида айланади” деганларни христиан уламолари ўтда ёқтирганлари каби, ҳақиқатни биринчи бўлиб айтган мард Ислом уламосини чаламуллар тошбўрон қилдиришлари ёки кофир деб эълон қилишлари ҳам мумкин.\nЛекин, барибир бу йўлдан ўтишимиз керак. Ана ўшанда Ислом дунёсида кўплар ҳавас билан гапирадиган Ренессанс бўлади.\n1 ноябрь 2008 йил\nИслом динида ислоҳотлар ҳақида\nМухбирларимизнинг Туркияда ҳижоб хусусида бўлаётган бахсларга оид хабаларидаги баъзи таҳлиллар фақат ўзинигина ҳақиқий мусулмон ҳисоблайдиган одамлар, буларни ҳозир исломчилар дейишади, орасида катта шов-шув уйғотгани табиийдир. Чунки бундай одамлар догмачи бўлиб, ҳар қандай ўзгариш ва ривожланишдан қўрқишади. Шу пайтгача динимизда шу кабиларнинг қўли баланд бўлгани учун Ислом дунёси кўп маслаларда бошқалардан орқада қолиб кетди.\nБу каби масалалар, Акбар Ориф яқинда сайтимизда ёзганидек, ислом олимларининг иши. Лекин уларнинг сустлиги Ислом дунёси яна ҳам орқада қолиб кетаверишига сабаб бўлмоқда.\nФақат шу сабабли сайтимиз мухбирлари бу маслаларни тилга олишга мажбур бўлмоқдалар.\nИслом динида ислоҳотлар масаласи – масалаларнинг энг муҳимидир. Ислоҳот сўзидан қўрқаётганлар, аслида, Ислом дини нима эканлигини билмайдилар. Диний-илмийликка даъво қилмасдан қуйидагиларни айтиш мумкин.\nДин – илоҳий кучга бўлган ишонч ва ундан келиб чиқадиган ҳамда унга мос келадиган дунёқараш, ҳулқ-автор ва хатти-ҳаракатларнинг мажмуасидир. Ислом динида ишонч Оллоҳга бўлган эътиқод, имондир.\nДемак, дин тушунчаси имондан кенгроқ. Имон ўзгармайди, ўзгариши ҳам мумкин эмас. Аммо дин, яъни дунёқараш, ҳулқ-автор, хатти-ҳаракатлари мажмуаси, системаси, доимо ўзгариб ривожланиб боради. Ўзгаришлар онгли равишда қилинса, уни ислоҳот деймиз.\nБу мавзуга кириш ҳар мусулмоннинг ҳаққи, аммо унга чуқур кириш сайтимизнинг асосий вазифаси эмас. Шундай бўлса ҳам, 30 октябрдаги хабаримизда тилга олинган бир масалага яна бир марта тегиб ўтмоқчимиз.\nБу масала қайси тарафга қараб номоз ўқишдир. Маълумки, номоз Ислом динининг 5 фарзидан бири. Номознинг ҳам шартлари бор. Булар – таҳорат, Каъба томонга қараб туриш, номознинг вақти, такбир ва бошқалар (ҳаммаси бўлиб 12 шарт). Буларнинг биронтаси бажарилмаса, номоз тўлиқ ҳисобланмайди.\nРасулуллоҳу С.А.В. замонида ернинг думалоқ эканлиги одамларга маълум бўлмагани учун Каъба тарафга қараб номоз ўқиш шартини бажаришда ҳеч ким ҳеч қандай муаммо кўрмаган. Аммо, ўша пайтдаёқ, Каъба горизонтидан ташқарида яшовчи мусулмонлар Каъбага қараб эмас, космосга қараб номоз қилганлар. Ҳозир мусулмонларнинг мутлақо кўпчилиги шундай қилади ва Ислом динимизнинг расмий қонун-қоидаларига мувофиқ номозини тўлиқ қилолмайди.\nҲозир дунёнинг турли қисмидаги мусулмонлар қаерга қараб номоз қилишaди? Номоз ўқийдиган одам ўзи турган ва Каъба жойлашган нуқталар орқали ер шари бўйича ўтказилган катта айлананинг шу икки нуқта орасидаги қисқа ёйи йўналишига қараб туради. Шу шаклда номоз қилинади. Шу ёй йўналишида туриб номоз қилган одам номознинг шартларидан бирини бажармаётгани ойдек равшан нарса.\nХуллас, кўпчлик Қиблага қараб номоз ўқимайди. Ўрта асрлар талабидан келиб чиқсак, масалан, ер шарининг Каъбага нисбатан қарши тарафида турган одамлар ғайритабиий шаклда осилиб туриб номоз қилиши керак бўларди. Чунки, Каъба ўша тарафда.\nЛекин, Қиблага эмас, космосга қараб номоз ўқиётганларнинг номозини ҳозир ҳеч ким тўлиқ эмас, деб ҳисобламайди. Шундай экан, бировга ёқадими, ёқмайдими, тан олиш керакки, Ислом дини шу масалада феълан ислоҳ қилиб бўлинган. Яъни, фақат Қиблага эмас, Қибла горизонтидан ташқарисидаги одамлар учун шартли равишда келишилган тарафга қараб ҳам номоз қилиш мумкинлиги феълан тан олинган.\nБу ислоҳ дин расмийлари тарафидан қонунлаштирилиши керак.\nБошқа масалаларда, масалан, ҳижоб ва банк масаласида ҳам Ислом динида ислоҳотлар аллақачон феълан қилиниб бўлган. Уларни ҳам қонунлаштириш керак.\nРасмийлаштириш, қонунлаштириш масаласи-нинг ўртага отилиши кимнингдир ғаламислигидан келиб чиқаётгани йўқ. Ислоҳотлар расмийлаш-тирилмаса, қонунлаштирилмаса, одамлар шу масалалар билан овора бўлиб қолаверадилар. Бошқалар Марсга учади, биз жойимизда тепсиниб тураверамиз. Турибмиз ҳам.\nШунинг учун Ислом динида феълан қилиб бўлинган ислоҳотлар қонунлаштиришимиз ва у масалаларга нуқта қўйиб олға кетишимиз керак.\nБир маҳаллар мусулмонлар ичида ҳадис сифатида юрган сон-саноқсиз ривоятлар айнан бизнинг ҳудудларимизда туғилган Ал-Бухорий ва Ат-Термизий каби буюк олимлар тарафидан системалаштирилган ва қонунлаштирилган. Ҳозир ҳам бу каби ишларда йўлбошчилик қилиш бизнинг уламою олимларимизнинг вазифаси эмасмикан?\n5 ноябрь 2008 йил\nИслом динининг ислоҳотчиларидан Муҳаммад Абдо\nИслом динини ислоҳ қилиш лозимлигини, у доимо ислоҳ қилиб борилиши кераклигини айтган илм одамлари ҳар доим бўлган. Булардан бири Муҳаммад Абдодир.\nМуҳаммад Абдо 1849 йилда туғилиб, 1905 йилда Мисрнинг Александрия шаҳрида оламдан ўтган.\nУ Қоҳирадаги Ал-Асҳар Университетини битирган, 1879-82 йиллари миллий-озодлик ҳаракатида иштирок этган. Кейинчалик шу университетда домлалик ҳам қилган. 1899-1905 йиллари Бош муфтий лавозимини эгаллаган.\nУнинг 5 жилдлик “Қуръон таҳлили” китоби муқаддас китобни рационал таҳлил қилиш принципига асосланиб ёзилган. Муҳаммад Абдонинг асосий мақсади – Қуръонни замонавийликка мослаштириб таҳлил қилиш бўлган. У олим сифатида Қуръонни аввал таҳлил қилганлар ўз замонларининг билимидан келиб чиққанларини яхши ҳис қилган ва билимнинг ошиб бориши Қуръонни янгича ўқишга мажбур қилишини тушуниб етган. Уни Ислом модернизмининг лидери деб ҳам айтишарди.\nУнинг ўқувчиси Муҳаммад Рашид Ридо (1865-1935) аввал ўз устозининг изидан кетган, аммо кейинчалик 180 даражага ўзгариб, Исломни пайғамбар ва унинг ўқувчилари замонидан кейин пайдо бўлган ҳамма янгиликлардан тозалаш ғоясини байроқ қилиб кўтарган.\n7 ноябрь 2008 йил\nИсломда ислоҳотлар аллақачон бошлаганган, улар расмийлаштирилиши керак, шундагина олға кетиш мумкин\nБу мавзуда аввал билдирилган фикрлар шуни кўрсатмоқдаки, Ислом дини аллақачон ислоҳотлар йўлига ўтган. Буларнинг энг ёрқин мислоли сифатида Қиблага қараб номоз ўқиш хусусидаги рационал ислоҳотларни кўрсатиш мумкин. Пайғамбаримиз замонида айтилганидек, Қиблага қараб номоз қилиш Къабанинг горизонти ташқарисида принцип ўлароқ мумкин эмаслигини тушунган ақлли Ислом уламолари ер юзининг ҳар қандай нуқтасида ўша нуқта билан Каъабани бирлаштирувчи ер юзидаги қисқа ёй йўналишида номоз қилишга келишдилар. Бу ёйнинг Эвклид геометрияси нуқтаи назаридангина Каъба тарафга алоқаси бор.\nЛекин бу масалада ҳам ҳам камчиликлар мавжуд. Масалан, Каъабнинг ер шари бўйича том қаршисида бўлган нуқтадан Ғарбга қарсангиз ҳам Шарққа қарасангиз ҳам Каъбагача бўлган ёй бўйича масофа бир хил бўлади. Демак, ўша нуқталарда қарама-қарши тарафга қараган масжидлар қуриш мумкин, икки одам бир бирига орқа ўзириб номоз қилиши мумкин. Бу хусусда ҳам келишиб олиш керак.\nЯъни, ҳозир мутлақо кўпчиликка Къабага қараб эмас, шартли келишилган йўналишда номоз ўқишга рухсат берилган. Бу келишиш энг катта ислоҳотлардан, олқишланиши керак бўлган ислоҳотлардан биридир. Аммо, мусулмонларнинг мутлақо кўпчилиги, Қуръоннинг ўрта асрлардаги тафсирида айтилганидек, Каъбага қараб эмас, шартли келишилган йўналишга қараб номоз қилаётганларидан хабарсизлар. Бугунги илм-билимлар замонида бу нарса иккиюзламачилик кайфияти туғдираётганини ҳамма билади. Шу сабабли, Ислом динида амлага ошириб бўлинган бу ислоҳат руҳидаги қарор расмийлаштирилиши керак холос.\nХудди шунга ўхшаб, беш вақт номоз қилиш шарти ҳам ислоҳотга муҳтож. Чунки, катта тезликда учаётган учоқларда шу кунларда учаётган одамлар қайси тарафга учаётганларига қараб бир кунда бешдан ортиқ ёки бешдан кам марта номоз қилиш имкониятига эга бўлмоқдалар. Яқинда океанларда сузаётган cаёҳат кемалари каби космосда учадиган саёҳат кемалари пайдо бўлса, улар албатта пайдо бўлади, уларда учадиган минглаб мусулмонлар ўта тезликда ўзгараётган Қибла тарафини белгилашда, ва тахминан ҳар икки соатда Қуёшнинг чиқиши ҳамда ботишини кўриш имкониятига эга бўлганлари учун, қаёққа қараб ва неча марта номоз қилишлари кераклиги хусусида ҳозироқ келишиб олганлари яхши. Шундай келишиб олиш - динимиздаги катта ислоҳотлардан яна бири бўлишини ҳамма тушунса керак.\nБу каби ислоҳотлар қочиб бўлмайдиган ишлардир. Бировлар дод деса ҳам демаса ҳам бу ислоҳотлар бўлади. Акс ҳолда, Ислом дунёси ҳамаа соҳада ҳамадан орқада қолиб кетаверган бўларди. Аммо, ишониш керакки, шу пайтгача Ислом динида бош роль ўйнаб келган жоҳил уламолар замони битмоқда, бундан кейин Оллоҳнинг буюрганларини тўғри тафсир қилиб, мусулмонларга тўғри йўллар кўрсатувчи илмли уламолар замони келади.\nҲижоб масаласида ҳам шу каби фикрлар билдириш мумкин. Уларни илмли Ислом уламоларига ҳавола этамиз.\n18 ноябрь 2008 йил\nАҚШ ҳукумати томонидан молиявий институтларнинг қутқарилиши, ишлаб чиқаришга эътибор камлиги ва Исломдаги ислоҳотлар\nАввал АҚШда бошланиб, кейин бутун дунёга тарқалган молиявий бўҳронни жиловлаш учун ҳукуматлар ишга киришгани ҳозир қаммага маълум. Яқинда Вашингтонда ўтказилган G20 саммити ҳукуматлар бу ишга жиддий ёндашаётганларини кўрсатади.\nАҚШ ҳукумати шу йил ёздан бери бир неча молиявий корпорацияни банкрот бўлишдан сақлаб қолди. Лекин аҳвол орқага кетолмайдиган даражада тузалмади. Якшанба куни кеч соатларда АҚШ ҳукумати Citigroup номли энг катта молиявий корпорацияни қутқариш учун қатор чора-табдирлар кўришга мажбур бўлганини эълон қилди.\nCitigroup таркибида, дунё бўйича миллионлаб оддий одамларга хизмат қиладиган Citibank банкидан ташқари, катта инвестицион лойиҳалар билан шуғулланадиган корпорациялар бор. Citigroup банкрот бўлса, банкнинг оддий муштарий/клиентлари зарар кўришларидан ташқари, ҳозир амалга оширилаётган ёки режалаштирилаётган бир қатор йирик лойиҳаларнинг тақдири хавф остида қоларди.\nШу сабабли, АҚШ ҳукуматининг якшанба куни бўлса ҳам бундай қарорни шошилинч равишда эълон қилганини тушуниш мумкин.\nАммо, бир неча кун аввал ишлаб-чиқариш секторининг гигантлари - Форд, Женерал Моторс ва Крайслер юз минглаб ишчиларнинг ишини сақлаб қолиш учун муҳим бўлган молиявий ёрдамни ҳукуматдан сўрашганда, уларга рад жавоби берилмаса ҳам, ёрдам бериш масаласи орқага сурилган эди. Бу масалани муҳокама қилиш учун ўтказилган Конгресс комитетиинг мажлисида бу автогигантларнинг раҳбарлари Вашингтонга оддий учоқда эмас, бу корпорацияларга қарашли хусусий учоқларда келишлари ҳам бекорчи сарфламалар деб баҳоланди.\nКўпчилик мусулмонлар ҳаром деб ҳисоблайдиган банкларга ёрдам бераётган АҚШ ҳукумати нима учун ҳалол иши билан ҳаёт кечираётган ишлаб-чиқариш корхоналарига ёрдам беришга шошилмаяпти? Ёки “ҳаром” банкачилар ҳукуматни сотиб олганмилар?\nБалки АҚШ ҳукуматидагилар банклар умуман иқтисоднинг ва хусусан ишлаб-чиқариш секторининг мотори эканлигини билишгани учун шундай қилишмоқдамикан?\nБалки Ислом динида ҳам банкчиликка бўлган муносабат ислоҳот қилиниши, Қуръоннинг бу хусусдаги буюрганлари дунёвий билими ҳам бор бўлган Ислом олимлари томонидан тўғри тафсир қилиниши, банк оддий бир корхона эканлиги, унинг ҳамма корхоналар каби оладиган фойдаси Қуръонда тақиқланган “рибо”га алоқаси йўқлигини тан олиш керакмасмикан? Ҳар ҳолда шундай бўлса керак.\n25 ноябрь 2008 йил\nТуркияда янгидан бошланган ҳижоб жанжали ўзбекларни ҳам бефарқ қолдиролмайди\nТуркияда ҳижоб билан университетларга киришга йўл очадиган конституцион қонуннинг бекор қилиниши ва диний илдизлари чуқур бўлган ҳокимиятдаги Адолат ва Тараққиёт Партиясининг дунёвий давлатчиликка хавф солувчи ташкилот сифатида Конституцион Суд томонидан огоҳлантирилишидан кейин бу мамлакатдаги исломчилар ва дунёвий давлат трафдорлари орасидаги жанг тўхтагандек кўринганди. Аммо ундай эмас экан.\nЖанжалнинг янги босқичи кутилмаган жойдан чиқди. Аввалига, дунёвий давлатчиликнинг ашаддий тарафдори, ҳижоб каби исломий одатларга тиш-тирноғи билан қарши бўлган сўлчи партия – Жумҳурият Халқ Партияси бу масалалар бўйича кескинликни юмшатиш учун бўлса керак, пропаганда руҳида намойишкорони ўтказилган вилоят ва туман ташкилотларининг йиғилишларида ҳижобли аёлларни партияга қабул қилиш маросимлари ўтказа бошлади. У йиғилишларда партиянинг раиси Дениз Байкал иштирок этиб, шахсан ўзи ҳижобли аёлларга партия нишонларини тақди ва у ердан бу ердан чиққан эътирозларга қарши, “бунга кўникишга мажбурсиз”, деб жавоб берди.\nАммо, эътирозлар нафақат тўхтамади, балки юқори даражага чиқди. Бу партиянинг Буюк Миллат Мажлисидаги аёл депутати Нежла Арат ўз партияси раисига “Бунга кўникмаймиз” деб қарши жавоб берди. Унга кўра, аёлларни орқада қолган одатларга қайтадан ўргатиш хато ва бунга йўл қўйиб бўлмайди.\nКўринишидан, ҳижоб тарафдорлари, яъни ҳижоб кийиш Қуръоннинг талаби деб ҳисоблайдиганлар ҳам, унга қарши бўлганлар ҳам, орқага чекинишни ўйламаяптилар. Қарама-қаршилик давом этса, жамият фуқаролар урушигача етиб бориши мумкин.\nКўпгина масалаларда кўринмоқдаки, ўрта асрларда ислом уламолари ўша вақтдаги билимлари савиясидан келиб чиқиб, Қуръон суръаларини тўғри тавсир қилмаганлар. Кейинчалик уламоларнинг ўзи тарафидан янги тафсирлар қилиш тақиқланган. Одамлар томонидан чиқарилган тақиқни одамлар йўқ қилишга ҳақлари бор. Буни Ислом динига қаршилик маъносида тушуниш мутлақо ўринсиз. Янги тафсирларга йўл очилса, мусулмонлар бу каби муаммолар гирдобида ўралашиб қолмасдан, оға кетишга кўпроқ эътибор берган бўлардилар.\nЖойи келгани учун эслатиш керак, кеча Европа инсон ҳақлари суди Франция фуқролари бўлмиш турк аслли икки қизнинг дарсларга ҳижоб билан киртилмаганликлари туфайли берган аризаларини кўриб чиқиб, уларни рад этган. Мамлакатнинг дунёвий принципи қўриқланиши лозимлигини таъкидлаган.\nДарвоқе, янги тафсирлар қилиш - қайси томонга қараб номоз ўқиш (ҳозир мусулмонларнинг мутлақо кўпчилиги номозни Қиблага қараб ўқимаётгани ва ўқий олмаслиги сабабли), неча марта номоз ўқиш каби фарзлар белгиланган суръаларга ҳам тегишлидир. Яъни, Ислом дини ислоҳотларга муҳтож ва бундан ҳеч ким қочиб қутилолмайди.\n21 асрда шариат қонунларига кўра бир қатор жиноятларнинг жазоси сифатида одамларни одамлар олдига олиб чиқиб осиш (кеча Эронда бўлганидек) ёки тирик одамни тошбўрон қилиб ўлдириш (яқинда Африка давлатларининг бирида бўлганидек) каби ибтидоий одатлар дунё мусуслмонларининг обрўсини туширади, холос.\nМусулмончиликдан анча аввал одамлар Худога қурбонлик бериш учун одамларнинг бошини олардилар. Ҳозир ҳайвонлар сўйиб, оммавий шаклда қурбонлик келтирилади. Ривожланаётган жамиятда бу масалага ҳам турли қарашлар бор. Қурбонлик шаклини ҳам ислоҳот қилиш замони келмадимикан?\n5 декабрь 2008 йил\n“Ҳаракат” яна қурбонлик ҳақида\nКеча сайтимиздаги хабарлардан бирида Туркияда яна ҳижоб атрофида тортишмалар бошлангани ҳақида маълумот берилар экан, Ислом динида бўладиган ислоҳотлар ҳам тилга олинганди ва ҳайвон сўйиб қурбонлик қилиш 21 асрда турли мулоҳазаларга йўл очиши мумкинлиги ёзилганди. Тўғрисини айтса, бу мавзу устида биздан бошқалар ҳам бош қотирмоқда, деб ўйламагандик.\nКеча кечаси Туркиянинг Show телеканалида, “Қурбон тортишмаси” номли бахс-мунозара бўлди, дейди мухбиримиз. У ерда қурбонлик қилиш мавзуси турли тарафлардан муҳокама қилинди.\nБир илоҳиёт профессори яҳудийлар ва христианлар қурбонлик қилишдан нимага воз кечганларини тилга оларкан, христианлар Исо пайғамбар ўзини қурбон қилгани учун бундан буён ҳеч қандай қурбонлик қилмасликка келишганлар, биз қурбонни давом эттирмоқдамиз, деди. Бу суҳбатда очиқ айтилмаса ҳам, унинг мантиғидан келиб чиқилса, қурбон масаласида ислоҳотлар эшигимиз орқасида турганини тушуниш мумкин. Бу профессор, Қуръоннинг сураларига асосланиб, кимдир қурбонлик учун ажратган маблағини камбағалларга бағишласа, у маблағга албатта қурбонлик қилиниши кераклигини урғулаганини ҳам айтиш керак.\nДунёвий жамият тарафдори бўлган бошқа бир илм одами, ҳозир дунёда ҳайвонларни сақлаш учун катта кураш олиб борилар экан, Ғарб давлатларида ҳайвонларни юк машиналарида ташиётганда уларга озор беришнинг олдини олиш учун махсус қонунлар чиқарилар экан, миллионлаб мусулмонлар тўғри келган жойда, тўғри келган усул билан ҳайвон сўйишлари, яъни қурбонлик қилиш усуллари қанчалик ибтидоий эканлигимизни кўрсатмоқда, деди. Туркия Европа Иттифоқига кириш учун ҳаракат қилаётган бир давлат эканлигига имо қилди ва бу масала устида ўйлаш кераклигини гапирди.\nБу дунёвий илм одами қурбонлик қилишнинг иқтисодий тарафларини ҳам анализ қилди. Унинг фикрича, дунёда ҳали камбағаллик ва баъзи ерларда очлик деган нарсалар бор экан, бир йилнинг Қурбон байрамидан кейинги бир неча кунида миллионлаоб ҳайвоннинг гўшти истеъмол қилинишини тўғри деб бўлмайди.\nСуҳбатга Маккадан қўшилган бошқа бир уламо у ерга Ҳажга келган 3-4 миллион кишининг қурбонлик учун сўйган ҳайвонларнинг ортиқча гўшти аввалари каби ташлаб юборилмаётгани, гўшт замонавий усуллар билан Африкадаги камбағалларга жўнатилишини гапирганда ҳам, мусулмонлар бу каби масалаларда (айниқса, қўлланилаётган усул маъносида) қанчалик ибтидоий даражада эканликларини кўрсатгандек бўлди.\nСуҳбат даврасига кейин қўшилган таниқли Закария Баёз исмли бошқа илоҳиётчи профессор қурбон фарз эмас, суннат(?) эканлигини урғулади ва қурбон масаласига эркинроқ ёндошиш кераклигини гапирди. У қурбон ибодат шакли эканлигини ҳам гапирди ва ҳайвон сўйиш бу ибодатнинг асоси эмаслигини, шунинг учун қурбонлик учун ҳайвон сўйиш масаласига догматик шаклда ёндошиш керакмаслигини гапирди, қурбонлик учун бошқаларга бағиш қилинган маблағ албатта қурбонлик қилиш учун ишлатилиши шарт эмас, деган маънода фикр билдирди. Хуллас, у қурбон масаласида ислоҳот тарафдори эканлиги очиқча кўриниб турарди.\nНима бўлганда ҳам, “Ҳаракат” сайти кеча кўтарган мавзу кўпчилик мусулмонларни қизиқтирадиган, актуал ва фундаментал мавзу эканлиги маълум бўлди.\n6 декабрь 2008 йил\n21 October 2018 17:27Сенсация эмас: Афғонистонда сайловларнинг 2-чи куни ҳам терактлар давом этмоқда, сайловчиларнинг 1/3 қисмигина овоз берган. Ўзбекларнинг келажаги нима бўлади?\n21 October 2018 10:47Бечора шармандалар: 19 октябрда ярим кечаси Тошкентга келган Владимир Путин бугун ярим кечаси уйига жўнабди. Буёғи нима бўлади?\n20 October 2018 19:15“Ҳаракат” яна ҳақ чиқди: Бечора Путин ва бечора Мирзиё ўзларининг ғариб аҳволларини Нурсултон Назарбой иштирокида Қозоғистондаги Сариоғичда муҳокама қилмоқдалар\n20 October 2018 15:09Афғонистонда 2 йилга кечиктирилган парламент сайловлари бугун бўлмоқда, ислом терроризми давом этмоқда. Ўзбекларга нима? Шавкат Мирзиё қаерда?\n20 October 2018 07:27Саудия Қироллиги ўлди, энди Ислом динини ўлимдан сақлаш лозим: Саудиялик мухолифатчи журналист Саудиянинг Истанбулдаги консулхонасида ўлдирилгани тан олинди


оид тасдиқланмаган маълумотларга чалғиб қолмасликларини сўрайди. фан олимпиадасида ўқувчиси ўрин олган ўқитувчиларга пул мукофоти берилиш ...\nфан олимпиадаси ва билимлар беллашуви таълим тизимида ҳақиқий билимли ва иқтидорли ўқувчиларни саралаб олишга хизмат қилади деганлар хато қилади. Гарчанд ... мазмунини бутунлай ўзгартириб юборади. Аксарият ҳолларда фан олимпиадаси ва билимлар беллашуви бошланиши олдидан ташкилий қўмита ...\nумумтаълим мактабларининг 9-10-синф ўқувчилари ўртасида фан олимпиадасининг Қорақалпоғистон Републикаси, Тошкент шаҳри ва вилоят босқичи бошланди. Бу ҳақда Халқ таълими вазирлиги расмий сайтида маълум ... йилги вилоят босқичида жами 13 233 нафар ўқувчи ўзаро беллашмоқда. фан олимпиадасининг III (вилоят) босқичи икки турда: жорий йилнинг 23 март ...\nбиология фанидан ҳакамлар ҳайъати аъзоси, раиси, вилоят миқёсидаги фан олимпиадасида апелляция комиссияси раиси сифатида бир неча марта иштирок ... эга бўлмайди;— аксарият ўқувчилар «Билимлар беллашуви» ва фан олимпиадаси давомида ёзма саволларнинг барчасига жавоб ёзганини, лекин ...\nкоррупция юзага келади. Маълумотларга кўра, бугунги кунда фан олимпиадасининг туман босқичида ўрин олиш ўртача 50-100 АҚШ долларига ...


ЎзА - Ўзбекистонлик олим Бутунжаҳон фанлар академияси аъзолигига сайланди\n15.11.2018 16:43 Чоп этиш версияси\nБутунжаҳон фанлар академияси Бирлашган Миллатлар Ташкилоти шафелигида фаолият юритувчи йирик халқаро илмий муассасадир.\nКўпчилик мазкур нуфузли илмий тузилма сайёрамизнинг барча қитъаларидан минг нафардан зиёд етакчи олим, муҳандис ва ихтирочиларни бирлаштириб турганини билмаслиги мумкин.\nЖорий йилда ташкилотнинг янги аъзоларини аниқлаш бўйича мавжуд ҳақиқий аъзолар иштирокида ўтказилган сайловда ўзбек олими ана шундай юксак эътирофга сазовор бўлди. Яъни ўзбекистонлик математик олим, Ўзбекистон Республикаси Фанлар академияси Математика институти етакчи илмий ходими, физика-математика фанлари доктори, профессор Ўткир Розиқов илмий тузилманинг аъзоси этиб сайланди.\nБундан ташқари сайловда ушбу илмий тузилма таркибига дунёнинг 24 мамлакатидан 55 нафар янги аъзо қабул қилинди. Бухоро давлат университети матбуот хизмати хабарига кўра, бугунги кунга қадар Ўзбекистон олимларидан уч нафари ушбу тузилма аъзолигига сайланган эди. Ўткир Розиқов эса уларнинг тўртинчиси бўлди.\nОлим дунёнинг ўнлаб мамлакатларидан таклифлар олиб, уларнинг олийгоҳларида маърузалар ўқимоқда. У.Розиқовнинг 202 илмий ишидан 125 таси чет элнинг нуфузли журналларида, 23 таси республикамиз журналларида чоп этилган. Унинг 404 бетлик монографияси эса дунёнинг 200 дан ортиқ университет ва илмий марказлари кутубхоналаридан ўрин эгаллаган.\nАйни кунда илмий натижалари жаҳон миқёсида эътироф этилган, иқтидорли олим Ўткир Розиқов Бухоро давлат университетининг Математика кафедраси таклифига кўра 5 ноябрдан 17 ноябрга қадар ўз маърузалари билан педагог ўқитувчилар билим савиясини бойитишга беминнат ёрдам бермоқда.\nМуҳайё Тошқораева, ЎзА


Табиатнинг ўзи табиб: терини соғлом ва ёш кўрсатувчи 6 маҳсулот - Daryo\n15:23, 13.04.2020 63476\nБарча аёллар ёш ва гўзал кўринишни истайди, лекин баъзида гўзаллик сири истеъмол қилинадиган маҳсулотлар билан боғлиқлигини унутиб қўяди. Саломатлигига бефарқ бўлмаганлар учун Good house нашри терининг соғлом ва таранг кўринишига ёрдам берувчи маҳсулотлар ҳақида маълумот беради.\nТухумнинг соч ва тери учун фойдаси катта. Унда соч, тирноқ ва тери саломатлиги учун зарур бўлган витаминлар, терининг эластиклигини таъминловчи аминокислоталар мавжуд. Тухумни куннинг биринчи қисмида нонушта вақтида ейиш тавсия қилинади. Ундан тайёрланган омлет ҳам мазали, ҳам фойдали бўлади.\nКўкатлар таомномадан ўрин олиши шарт ҳисобланади. Чунки ушбу маҳсулот нафақат тери, балки бошқа органлар ва саломатлик учун ҳам аҳамиятли. Кўкатлар истеъмол қилган инсон ёш ва тетик кўринади, тери ранги тиниқ ва соғломлиги билан эътиборни тортади. Айниқса, баҳор мавсумидаги витамин етишмовчилигида кўкатлардан салат ва таомлар тайёрлашни канда қилмаслик керак. Балиқ, гўшт маҳсулотлари билан қўшиб ейиш ёки кўк сомса тайёрлаш тавсия қилинади.\nМарказий ва Жанубий Америкада етиштириладиган чиа уруғининг 2 қошиғида 5000 мг Омега 3 ёғ кислоталари мавжуд бўлади. Ушбу кислоталар теридан намлик чиқиб кетмаслигини назорат қилади ҳамда меланома, яъни асосан терида пайдо бўладиган турли ўсмаларга қарши профилактик восита ҳисобланади. Мазкур фойдали ўсимлик уруғини турли бўтқалар, хусусан, сули ёрмаси ёки смузига қўшиб ейиш мумкин.\nБодомда E витаминининг 50% кундалик нормаси мавжуд бўлиб, ўзида антиоксидантларни мужассам этгани билан ҳам аҳамиятли саналади. Шунингдек, бодом таркибидаги моддалар тери намлигини сақлайди ва ажин тушишининг олдини олади. Бодомни мева ёки творогга, ё бўлмаса пишириқларга қўшиб ейишингиз мумкин.\nАсал ширин бўлгани билан шакар сингари қонда глюкоза кўпайишига сабабчи бўлмайди. Унинг таркибида марганец ва селен минераллари мавжуд. Асал терини ёш ва тетик кўрсатиш хусусиятига эга. Уни нафақат истеъмол қилиш, балки юз учун лимон ва сут билан бирга қўшиб ниқоб сифатида фойдаланиш ҳам мумкин.\nТарвуз терини ички томондан намлантириш, уни силлиқ ва жилоли кўрсатиш хусусиятига эга. Тарвуз нафақат тери гўзаллиги, балки ҳазм жараёни учун ҳам фойдали ҳисобланади. Уни тўртбурчак шаклда кесиб, бошқа мевалар билан қўшиб салат қилиб ейиш тавсия қилинади.\nЛимоннинг саломатлик ва гўзаллик учун 7 фойдаси\nМутахассис танлови: Иммунитетни кўтарувчи, ортиқча вазндан халос этувчи 6 маҳсулот\nАнтисептик хусусиятга эга 5 та табиий маҳсулот\n06:21 Бугун 4203\n02:05 Бугун 13505\n00:46 Бугун 12719\n23:55, 20.10.2021 9571\n23:38, 19.10.2021 58879\n22:19, 19.10.2021 54831\n18:32, 19.10.2021 51786\n09:23, 20.10.2021 49458


Қирғизистон парламентида Жээнбеков номзоди бош вазирлик учун тасдиқланди\n12:19 / 13.04.2016\nҚирғизистон парламентидаги мухолифат фракциялари ҳам ҳукуматдаги коалиция томонидан мамлакатнинг бош вазирлиги учун илгари сурилган Сооронбай Жээнбеков номзодини тасдиқлади. Бу ҳақда парламентдаги манбасига асосланган ҳолда РИА Новости агентлиги хабар тарқатган.\nСооронбай Жээнбеков номзоди 12 апрель куни Алмазбек Атамбаев бошқарувидаги Қирғизистон социал-демократлар партияси томонидан кўрсатилганди. Шу куни бир палатали парламент - Жогорку Кенешдаги кўпчиликни ташкил этувчи коалиция бу номзодни тасдиқлади.\nШу вақтгача айни вақтда 58 ёшда бўлган Жээнбеков Қирғизистон президенти аппарати раҳбари ўринбосари сифатида ишлаб келаётганди. Унинг кичик укаси, парламент спикери сифатида фаолият кўрсатиб келган 53 ёшли Асилбек Жээнбеков акаси бош вазирликка тавсия қилингач, қонунчиликка кўра ўз лавозимидан ихтиёрий равишда истеъфо берди. Ака-укаларнинг яна бири Қирғизистоннинг Кувайтдаги элчиси ҳисобланади.\n"Республика – Ата-Журт" ва "Бир Бол" партиялари фракцияси Сооронбай Жээнбеков номзодини бош вазирлик учун тасдиқлади. Фракция мажлиси матбуот учун ёпиқ тартибда ўтказилган", дейди агентлик суҳбатдоши.\n13 апрель кунининг иккинчи ярмида 6 партия фракциясидан иборат Қирғизистон парламенти Жээнбеков номзодини бош вазирликка сайлаш учун йиғилиш ўтказишади.\nТемир Сариев Қирғизистон бош вазирлигидан истеъфо берди\nҚирғизистонда ҳукумат партияси бош вазирлик лавозими учун Сооронбай Жээнбеков номзодини кўрсатди\nҚирғизистон парламенти спикери акасининг бош вазирликка тавсия қилиниши ортидан ўз лавозимини тарк этди


Прeзидeнт мактабларига қабулни Кeмбриж мутахассислари ўтказади — Minbar\n28 фев 19:10 2 дақиқада ўқийсиз Ё ҳаёт, ё мамот\nПрeзидeнт мактабларига иқтидорли ўқувчиларни қабул қилиш жараёнини адолатли, ишончли ва шаффоф ўтказишни Кембриж университетининг мутахассислари таъминлайди.\n28 фeвраль куни Халқ таълими вазирлиги ҳамда Кембриж университетининг Cambridge Assessment International Education бренди остида фаолият юритувчи Имтиҳон кенгаши ўртасида англашув меморандуми имзоланди.\nПрeзидeнт мактабларида ўқувчиларнинг интеллектуал салоҳиятини очишга ёрдам бeрувчи ўқув дастурларини жорий этишда кўмаклашади;\nмактаблар раҳбарияти ҳамда ўқитувчилари малакаларини халқаро меъёрларга мувофиқ оширишда кўмак беради.\nЯнги очилаётган президент мактабларига танлов нуфузли хорижий ҳамкор назоратида ўтишини Шавкат Мирзиёев талаб қилган. Халқ таълими вазири Шерзод Шерматовнинг айтишича, президент томонидан қўйилган энг асосий ва энг қийин вазифа айнан танлов жараёнини холис ва тўғри ташкил қилиш бўлган.\n“Албатта, замонавий бино ва ўқув жиҳозлари билан таъминлаш, ўқув жараёнини юқори савияда ташкил этиш ҳам жуда муҳим вазифадир. Лекин танлов тўғри ташкил этилмас экан, катта маблағ сарф қилинадиган бундай ишларнинг ҳам самараси юқори бўлмаслиги аниқ”, – деб ёзган эди Шерзод Шерматов.\n1858 йилда ташкил этилган Cambridge Assessment Кeмбриж унивeрситeтининг нотижорат кафeдраси ҳисобланиб, 170 дан ортиқ мамлакатдаги 10 000 та мактабда 8 миллиондан зиёд ўқувчининг билимини баҳолашда кўмак беради. Компаниянинг тажрибаси Oxford, Stanford, Harvard, Yale, Columbia каби сара унивeрситeтлар, Европа иттифоқи давлатлари, Канада, Австралия, Янги Зeландия ва бошқа кўплаб мамлакатлар университетлари томонидан тан олинган.\nПрезидент мактаблари Cambridge Assessment қабул


“Эронда юз берган зилзила оқибатида вайроналар остида қолганларни қутқариш имкони соат сайин камаймоқда”, дейишаëтир мамлакатга келган чет эллик мутахассислар.\nШвейцариядан келган қутқарувчилар гурухи рахбари Роланд Шлахтер "вайроналар орасида тирик қолиш имкони деярли бўлмаганлигини" айтади.\nТурли маълумотларга кўра зилзила оқибатида 10 мингдан 25 минггача одам нобуд бўлган. 30 минг кишининг ярадаор бўлгани айтилмоқда.\nУйсиз қолган 10 минглаб инсонларга тез ëрдам, дори-дармон,ичимлик сув ва чодирлар зарур.\nЭрон расмийлари фалокат кўлами катта бўлгани боис оқибатларга барҳам беришга ëлғиз ўзларининг кучи етмаслигини билдиришди.\nДунëнинг турли нуқталаридан Эронга қутқарувчилар ва инсонпарварлик ëрдами етиб келмоқда.


06-09-2016 | 12:58\nZAMIN.UZ / Спорт / 06 Сентиябр 2016 года324\nИордания пойтахти Амман шаҳрида оғир атлетика бўйича 4-халқаро Афро-Осиё чемпионати бўлиб ўтмоқда. Ўзбекистон оғир атлетика федерацияси мазкур мусобқада қизлар терма жамоаси билан иштирок этди, деб хабар берди Миллий олимпия қўмитаси матбуот хизмати. Ҳабарингиз бор эркаклар терма жамоаси яқиндагина Рио-де-Жанейрода XXXI ёзги Олимипия ўйинларида муваффақиятли иштирок этиб, терма жамоамиз етакчиси Руслан Нуриддинов нафақат олтин медални қўлга киритганди, балки Олимпия ўйинлари рекордини янгилаганди. Шу боисдан эркаклар терма жамоасига нуфузли мусобақадан сўнг жисмоний холатларини тиклаб олиш учун бироз дам беришга қарор қилган федерациямиз раҳбарлари Иорданияга қизлар терма жамоасини олиб кетишганди. Эътиборлиси қизларимиз ҳам Афро-Осиё чемпионатида муваффақиятли иштирок этиб ўзбек оғир атлетика мактаби чиндан ҳам қитъамизда етакчилардан эканлигини амалда исботлай олишди. Боиси мусобақада иштирок этган етти нафар қизимиздан олтитаси совринли ўринларни қўлга киритишди. Вазни 53 кг гача бўлган спортчилар беллашувида Марина Сисоева, 69 кг оғирликдаги қизлар баҳсида Манзура Мамасолиева ва 75 кг оғирликка эга бўлган қизлар ўртасида Омадой Отақўзиевалар уччала йўналишда, яъни даст кўтариш, силтаб кўтариш ва иккикураш баҳслари якунларига кўра учтадан олтин медалларига сазовор бўлган булсалар, силтаб кўтаришда яна бир ҳамюртимиз Муаттар Набиева барча рақибларини ортда қолдириб олтин медали билан тақдирланди. 69 кг оғирликдаги қизлар баҳсида кумуш медал ҳам Ўзбекистон вакиласига насиб этди. Хабар бериб ўтганимиздек ушбу вазн тоифасида олтин медалга Манзура Мамасолиева сазоовр бўлганди. Шохсупанинг иккинчи поғонасидан эса яна бир ўзбекистонлик спортчи Гулноза Ахматова ўрин эгаллади. Гулноза ҳам ўз навбатида уччала йўналишда кумуш медалларини қўлга киритди. Шунингдек делегациямизнинг яна бир аъзоси Далера Давронова бронза медали билан тақдирланди. Демак мусобақа якунларига кўра Ўзбекистон терма жамоаси аъзолари жами 4 та олтин, 1 та кумуш ва 1 та бронза медалларини қўлга киритиб, умужамоа ҳисобида 31 мамлакат орасида биринчи ўринни эгаллашди ва 4-халқаро Афро-Осиё чемпионатининг Бош мукофотига сазовор бўлишди. Шуни алоҳида таъкидлаш керакки, ҳозирда Ўзбекистон оғир атлетика федерацияси янги тўрт йиллик Олимпия циклига аёллар терма жамоасини қайтадан шакллантирмоқда ва 2020-йилги Олимпия ўйинларида аёллар терма жамоаси олдига ҳам катта мақсадлар қўйилмоқда. Иорданиядаги турнир эса ушбу циклда дастлабки синов мусобақаси бўлди. Ана шу тариқа Токио Олимпиадасига қадар терма жамоа таркиби кўплаб халқаро мусобақалар орқали шакллантириб борилади ва қилинган катта хажмдаги меҳнатлар самарасини насиб қилса тўрт йилдан сўнг кун чиқар юртда ташкил этиладиган Олимипия ўйинларида кўрамиз. Ўз навбатида биз Ўзбекистон оғир атлетика федерацияси раҳбариятини, қолаверса шохсупадан ўрин олган қизларимиз ва уларни мусобақага тайёрлаган мураббийларни мазкур мувафақият билан муборакбод этиб қоламиз.